qundao/data-zh-poetry huggingface dataset:
朝云集句诗七言律诗·其九
作者：孙蕡
朝代：明

万紫千红总是春，登临一度一思君。舞低杨柳楼心月，香湿梨花梦里云。风景苍苍多少恨，阴虫切切不堪闻。思君今夜肠应断，书破羊欣白练裙。
朝云集句诗七言律诗·其二
作者：孙蕡
朝代：明

妾本钱塘江上住，双垂别泪越江边。鹤归华表添新冢，燕蹴飞花落舞筵。野草怕霜霜怕日，月光如水水如天。人间俯仰成今古，只是当时已惘然。
朝云集句诗七言律诗·其五
作者：孙蕡
朝代：明

浮云漠漠草离离，泪湿春衫鬓脚垂。秋水为神玉为骨，芙蓉如面柳如眉。钟随野艇回孤棹，蝉曳残声过别枝。青冢路边南雁尽，问君何事到天涯。
朝云集句诗七言律诗·其八
作者：孙蕡
朝代：明

杏花疏雨立黄昏，金屋无人见泪痕。短鬓欲星愁有效，此身虽异性常存。关门不锁寒溪水，环佩空归月夜魂。倚柱寻思倍惆怅，夜寒皴玉倩谁温。
朝云集句诗七言律诗·其六
作者：孙蕡
朝代：明

身前身后事茫茫，恼断苏州刺史肠。猿带玉环归后洞，君骑白马傍垂杨。鹤群长绕三株树，花气浑如百和香。惭愧情人远相访，为郎憔悴却羞郎。
朝云集句诗七言律诗·其十
作者：孙蕡
朝代：明

零落残云倍黯然，一身憔悴对花眠。南园绿草飞蝴蝶，落日空山怨杜鹃。天若有情天亦老，月如无恨月长圆。此声肠断非今日，风景依稀似去年。
朝云集句诗七言律诗·其四
作者：孙蕡
朝代：明

东望望春春可怜，江蓠漠漠荇田田。绕篱野菜飞黄蝶，糁径杨花铺白毡。云近蓬莱长五色，鹤归华表已千年。梦回明月生南浦，泪血染成红杜鹃。
朝回呈诸阁老
作者：孙蕡
朝代：明

承恩入翰苑，窃禄侍彤帏。日月行黄道，玑衡耀紫微。菲才忝下列，丹衷无由披。凌晨陪稷契，日晏揖皋夔。海岳方奠安，神人亦恬熙。敛盖瞻銮驭，鸣珂集凤池。遥望双阙门，飞觚切云霓。交疏罗结绮，疏柳啭文鹂。轻裾随风旋，绿树昼景移。明良感嘉会，文物应昌期。濯濯联华采，翩翩秀羽仪。宣情寄芳藻，聊用颂清夷。
朝奉天门
作者：孙蕡
朝代：明

三陲寂静简书稀，不谓馀生睹盛时。月窟天根周正朔，琼琚玉佩汉官仪。蓬莱旧隐违仙赏，葵藿微衷结主知。尚想临轩膺顾问，徘徊当宁退朝迟。
期罗浮萧炼师不至
作者：孙蕡
朝代：明

石室松桂秋，凉风涤残暑。柴门敞空谷，旷夕怀仙侣。吹笙久不至，鹤驭今何许。朗月流清辉，山中几延伫。
木叶曲
作者：孙蕡
朝代：明

南风木叶青，北风木叶黄。木叶有零落，客心与尔同悲伤。悲伤日日人惭老，明年木叶依旧好。
杂画十首
作者：孙蕡
朝代：明

曾记东林信杖藜，远公门对石桥西。长松月落猿声歇，赢得青山似虎溪。罗浮山水沧江曲，水连清溪树连屋。旧雨仙翁乘兴去，荔枝应过杨梅熟。溪云漠漠树宛宛，不是三湘定辋川。花气晓迷桃叶渡，虹光夜贯米家船。小瓮松花已泼醅，缚柴门子夜长开。天寒动有王猷兴，应放清溪夜艇回。惊涛一叶海门关，秋浅吴风未着斑。千载宦游今有画，澹烟斜日小孤山。不见扁舟采芰荷，天风何处度清歌。芒鞋此日云门寺，应是鉴湖秋水多。望湖亭上倚清秋，水落吴城树色幽。何日松巢招五老，九江同泛钓鱼舟。爱此名山似蜀中，山如斑笋树如龙。瞿塘几日漩涡小，欲驾扁舟访赤松。沾恩几载入承明，云冷渔矶白鹤盟。忽见新图被山恼，欲辞簪组乞归耕。白鹭洲前野艇归，钓鱼矶上绿杨垂。人间野况都如画，奈此穷生薄禄为。
杂画十首·其一
作者：孙蕡
朝代：明

曾记东林信杖藜，远公门对石桥西。长松月落猿声歇，赢得青山似虎溪。
杂画十首·其七
作者：孙蕡
朝代：明

望湖亭上倚清秋，水落吴城树色幽。何日松巢招五老，九江同泛钓鱼舟。
杂画十首·其三
作者：孙蕡
朝代：明

溪云漠漠树宛宛，不是三湘定辋川。花气晓迷桃叶渡，虹光夜贯米家船。
杂画十首·其九
作者：孙蕡
朝代：明

沾恩几载入承明，云冷渔矶白鹤盟。忽见新图被山恼，欲辞簪组乞归耕。
杂画十首·其二
作者：孙蕡
朝代：明

罗浮山水沧江曲，水连清溪树连屋。旧雨仙翁乘兴去，荔枝应过杨梅熟。
杂画十首·其五
作者：孙蕡
朝代：明

惊涛一叶海门关，秋浅吴风未着斑。千载宦游今有画，澹烟斜日小孤山。
杂画十首·其八
作者：孙蕡
朝代：明

爱此名山似蜀中，山如斑笋树如龙。瞿塘几日漩涡小，欲驾扁舟访赤松。
杂画十首·其六
作者：孙蕡
朝代：明

不见扁舟采芰荷，天风何处度清歌。芒鞋此日云门寺，应是鉴湖秋水多。
杂画十首·其十
作者：孙蕡
朝代：明

白鹭洲前野艇归，钓鱼矶上绿杨垂。人间野况都如画，奈此穷生薄禄为。
杂画十首·其四
作者：孙蕡
朝代：明

小瓮松花已泼醅，缚柴门子夜长开。天寒动有王猷兴，应放清溪夜艇回。
杂诗六首
作者：孙蕡
朝代：明

飘风振长薄，夕日澹无辉。良人久楚蜀，今在沅水西。别时春花发，秋叶忽已飞。无由通精神，梦寐长相随。欲寄一尺书，临风久徘徊。游鳞没水风，征雁杳云涯。哀猿常对吟，冻乌亦并栖。居然独处廓，坐使恩爱违。何能一会晤，以慰凄恻怀。浮萍无根蒂，泛泛江海间。狂风簸巨浪，漂泊何当还。亦似离家客，长年去乡关。莽莽涉万里，迢迢度千山。沉忧损精魂，远道多苦颜。无为歌此词，恻怆伤肺肝。大堤有游女，盛服佩鸣珰。冶容丽皎日，锦绮华若英。含情采秋绿，薄暮不盈筐。问女何所思，叠叠哀怨长。夫君久离索，杳邈江与湘。寒凉人短褐，波浪泛舟航。芙蓉谢初夕，岩桂亦已芳。渺渺燕北归，飞飞雁南翔。风飘流尘起，木落天雨霜。俯视惭游鱼，仰观愧七襄。此情君讵察，怀玉空自伤。灿灿园中树，灼灼枝上花。朝迎云间日，暮逐东逝波。秦楼起荒烟，郑谷栖馀霞。浮云等雾露，富贵焉足多。边城亘长云，迢迢接沙漠。时平宣威远，壮士从军乐。霜风朝出猎，锦旆明挥霍。营田悬两狼，都护挂双貉。前茅拥宛骑，后劲吹羌角。官勋四时转，征战胡尘邈。腐儒身计疏，中夜思奋跃。何能投章甫，从尔上麟阁。十月良家子，从征上边州。明月照镜匣，北风吹马头。少年有奇志，思欲分国忧。谁能学李广，百战不封侯。
杂诗六首·其一
作者：孙蕡
朝代：明

飘风振长薄，夕日澹无辉。良人久楚蜀，今在沅水西。别时春花发，秋叶忽已飞。无由通精神，梦寐长相随。欲寄一尺书，临风久徘徊。游鳞没水风，征雁杳云涯。哀猿常对吟，冻乌亦并栖。居然独处廓，坐使恩爱违。何能一会晤，以慰凄恻怀。
杂诗六首·其三
作者：孙蕡
朝代：明

大堤有游女，盛服佩鸣珰。冶容丽皎日，锦绮华若英。含情采秋绿，薄暮不盈筐。问女何所思，叠叠哀怨长。夫君久离索，杳邈江与湘。寒凉人短褐，波浪泛舟航。芙蓉谢初夕，岩桂亦已芳。渺渺燕北归，飞飞雁南翔。风飘流尘起，木落天雨霜。俯视惭游鱼，仰观愧七襄。此情君讵察，怀玉空自伤。
杂诗六首·其二
作者：孙蕡
朝代：明

浮萍无根蒂，泛泛江海间。狂风簸巨浪，漂泊何当还。亦似离家客，长年去乡关。莽莽涉万里，迢迢度千山。沉忧损精魂，远道多苦颜。无为歌此词，恻怆伤肺肝。
杂诗六首·其五
作者：孙蕡
朝代：明

边城亘长云，迢迢接沙漠。时平宣威远，壮士从军乐。霜风朝出猎，锦旆明挥霍。营田悬两狼，都护挂双貉。前茅拥宛骑，后劲吹羌角。官勋四时转，征战胡尘邈。腐儒身计疏，中夜思奋跃。何能投章甫，从尔上麟阁。
杂诗六首·其六
作者：孙蕡
朝代：明

十月良家子，从征上边州。明月照镜匣，北风吹马头。少年有奇志，思欲分国忧。谁能学李广，百战不封侯。
杂诗六首·其四
作者：孙蕡
朝代：明

灿灿园中树，灼灼枝上花。朝迎云间日，暮逐东逝波。秦楼起荒烟，郑谷栖馀霞。浮云等雾露，富贵焉足多。
村妪牛图
作者：孙蕡
朝代：明

玉环迷恨马嵬坡，出塞明妃泪更多。何似阿婆牛背稳，春风一曲太平歌。
杨太真对镜图
作者：孙蕡
朝代：明

舞鸾金背隐清光，中有开元堕马妆。一线枕痕春色浅，夜来知是梦渔阳。
杨妃出浴
作者：孙蕡
朝代：明

浴罢温泉体未乾，敛襟非为玉肌寒。胡儿一掐痕犹在，只恐三郎着眼看。
杨白花
作者：孙蕡
朝代：明

杨白花，花茫茫。作絮教人疑似雪，愁心搅乱向春阳。沉者为蘋浮者藻，白花变化君须早。池中赢得逐鸳鸯，免使深宫人懊恼。
松
作者：孙蕡
朝代：明
体裁：诗

双松如盖倚云长，曾忆匡山问草堂。拂石坐来龙影湿，半陂春雨茯苓香。
桂岩题王昌泰卷
作者：孙蕡
朝代：明

桂树丛生山之坰，岩石磊落枝交撑。隐如虬龙出沧溟，玄云盘盘团紫清。源湫石底金飙生，天香纷飘浩盈盈。广寒落阴湛空明，五岳印影清岩亭。珠光粼粼摇洞庭，美女倒蹑黄鹤翎。玉箫吹秋入冥冥，嫦娥酌以玻璃觥。飞廉列缺撼不醒，归来沧洲呼祢衡。记余天游神所经，仙家篆作山中铭。
桃花白炼
作者：孙蕡
朝代：明

沅江江口武陵溪，翠影红香粉翅低。为向东风烦寄语，莫将春色到安西。
桑梓图为左布政徐本赋
作者：孙蕡
朝代：明

君侯早岁逢间关，声名出镇三楚间。江湘霖雨起诸葛，环堵苍生思谢安。忧时两鬓飒犹绿，捧日孤衷明独丹。笑挥霜箑向戎垒，倒挽银汉清八寰。功成入奏麒麟殿，中外好官扬历遍。才华已羡冠西曹，丰采还来照方面。荔枝香凝粉署戟，桄榔影入薇垣甸。凭高作赋羡才华，拄笏看山忆乡县。乡县迢迢路几千，齐安远在长江边。石牛青嶂接巴蜀，螺湖绿水通湘沅。鸥飞竹楼笑傲吏，鹤过赤壁怀诗仙。回廊忽披生色画，一幅鹅湖万金价。书屋斜连洛浦阴，渔船暝泊临皋下。天低故垄锁松柏，秋入平田熟禾稼。征帆去住却无情，王事鞅掌何由暇。皇恩诏锡许归荣，稚子牵衣父老迎。更植社莲招惠远，添栽径菊学渊明。香醪再泼新醅白，断绮重寻旧谱声。匡济老臣心未减，却从江国望神京。
梁父吟
作者：孙蕡
朝代：明

江水何深深，青枫映云林。衡门一杯酒，抱膝《梁父吟》。君不见夷吾奋袂投南冠，故人荐引登君门。扬眉吐论下荆楚，纠合冠裳朝至尊。又不见乐生徒步从西来，燕平一拥帚，调笑黄金台。辕门一日见旌节，七十齐城生暮埃。古来英俊人，所遇皆有立。袖拂骊龙珠，能令鬼神泣。而我独何为，幽泉冻蛟蛰。荒萝绕屋秋雨凉，山鬼吹灯冷光湿。几欲乘风朝太清，芙蓉缥缈白玉京。天田角井散烟雾，阿香布鼓琅珰鸣。星辰可望不可即，手把琅玕空复情。为臣自古良独难，我更怀之摧肺肝。田彊古冶三猛士，昔者虎视青齐间。误罹相国二桃计，恨血今为春草斑。白头勋旧且如此，何况新知而腼颜。《梁父吟》，声正苦。日落未落天星黄，西园灌木秋楚楚。青青千里草如雾，兀兀当涂高踞虎。长陵百尺空嵯峨，夜半山精泣风雨。世无女娲五色石，天柱欲倩谁人补。荆州水碧岷峨青，思美王孙渺何许。《梁父吟》，声苦伤。歌阑玉壶缺，白发千丈长。起坐击长剑，仰天悲流光。西归白日为谁晚，东流之水何泱泱。青冥黄鹄傥垂翅，我亦凌风随尔翔。
梅
作者：孙蕡
朝代：明

天风吹堕白霓裙，五岭云深路不分。千丈玉阶寻步袜，碧床香落始知君。
梅溪别业诗为王思谏赋
作者：孙蕡
朝代：明

洛阳金谷车马喧，却月淩风绿苔积。天游物外有奇趣，令我抚卷一叹息。清溪一曲环诗家，上着千树寒梅花。苍龙浮香雪璀璨，碧玉倒影龙槎牙。徵君平生好奇古，坐敞幽轩对平楚。湘灵锦瑟云中来，滕六天花夜深舞。水田万顷风飕飕，此时可以穷清游。铁桥流水谢公屐，白舫青帘王子舟。闲情被花恼不彻，断角残钟寄愁绝，疏星半横翠羽歇。投簪岁晚许相逢，江上青蒲会堪结。
梨园按乐
作者：孙蕡
朝代：明

白雪飞香玉作城，霓裳度曲按新声。东风吹醒渔阳梦，一段春愁画不成。
横塘曲
作者：孙蕡
朝代：明

莺黄不染衣，蝶粉不匀面。有情翻作无情悲，相见浑如不相见。落花深处紫骝嘶，红藕香中画舫移。藕丝难叠同心结，花影空成连理枝。君如呼沙鸿，妾似浮波雁。暂时照影相和鸣，逐浪随风各分散。分散杳然去，几时还合并。芙蓉易谢月常缺，亦似人间离别情。
樵父词
作者：孙蕡
朝代：明

清晨腰斧出，日暮腰斧入。青青遍原野，造化若不息。我愿严霜杀荆棘，苍松翠柏高千尺。
樵父词
作者：孙蕡
朝代：明
体裁：乐府曲辞

青青遍原野，造化若不息。我愿严霜杀荆棘，苍松翠柏高千尺。
次九江
作者：孙蕡
朝代：明

日出烟沙开远汀，白鸥南畔九江城。迎船山色多吴望，隔浦渔歌南楚声。青草瘴销云叶掩，鲤鱼风歇浪花平。旅怀牢落新诗少，怪得行囊数日轻。
次张仲举诗韵四首
作者：孙蕡
朝代：明

重重叠叠水南峰，五五三三石上松。钓艇荡归春雨足，草堂犹有白云封。江上依稀栗里峰，峰前隐约故园松。征鸿尽向南天没，不为离人寄一封。远游三载别青峰，见画长思问竹松。归棹五湖烟水阔，柴门应有落花封。云连江上九华峰，露沐仙家五粒松。但使风光如画里，馀生不羡五侯封。
次张仲举诗韵四首·其一
作者：孙蕡
朝代：明

重重叠叠水南峰，五五三三石上松。钓艇荡归春雨足，草堂犹有白云封。
次张仲举诗韵四首·其三
作者：孙蕡
朝代：明

远游三载别青峰，见画长思问竹松。归棹五湖烟水阔，柴门应有落花封。
次张仲举诗韵四首·其二
作者：孙蕡
朝代：明

江上依稀栗里峰，峰前隐约故园松。征鸿尽向南天没，不为离人寄一封。
次张仲举诗韵四首·其四
作者：孙蕡
朝代：明

云连江上九华峰，露沐仙家五粒松。但使风光如画里，馀生不羡五侯封。
次归州
作者：孙蕡
朝代：明

归州城门半天里，白云晚向城下起。市廛架屋依岩峦，妇女提罂汲江水。巴山雪消江水长，城中夜闻滩濑响。客船树杪钩石棱，渔父云端晒缯网。家家芜田山下犁，倒枯大树烧作泥。居人养犬获山鹿，稚子缚柴圈野鸡。楚王台高对赤甲，四时猛风长飒飒。柁工鸣板避漩涡，橹声摇上黄牛峡。
次李阳河
作者：孙蕡
朝代：明

橹声咿轧如人语，鱼吹浪花作飞雨。停船把酒小孤山，顷刻回梢失前侣。危樯五两飞向东，李阳河水起西风。江豚翻波出复没，舟人倚柁认晴虹。秋云阴阴树叶脱，树头黄睢犹聒聒，明日云开楚天豁。
次武昌
作者：孙蕡
朝代：明

大风吹船如马走，船头水声作牛吼。挂帆初发岳阳矶，转柁俄湾武昌口。武昌城头黄鹤楼，飞檐远映鹦鹉洲。汉阳树白烟景湿，行人如鸥沙际立。江南风土寒气迟，居人九月着絺衣。酒旗临江开竹屋，当垆小姬能楚曲。蜻蜓船尾旋回风，今夕停船酒家宿。
次池州
作者：孙蕡
朝代：明

向晚九华山下泊，望云遥忆宋齐丘。尘中曳履留仙迹，方外寻真是胜游。宝匣龙鸣星彩动，砂床虎跃电光浮。枫林影落墟坛静，何处天风鹤驭秋。
次浔阳二首
作者：孙蕡
朝代：明

最爱清狂老司马，浔阳江上泊扁舟。风前醽醁开芳宴，月底琵琶唤旅愁。千载凄凉秋瑟瑟，四弦哀怨水悠悠。天涯我亦飘沦客，泪洒青衫忆胜游。几欲香山寻九老，十年未办草空赀。苍苔石镜应涵月，白社莲花想满池。世外丛林秋似水，天涯迁客鬓成丝。黄芦苦竹湓江岸，独舣扁舟岁晚时。
次浔阳二首·其一
作者：孙蕡
朝代：明

最爱清狂老司马，浔阳江上泊扁舟。风前醽醁开芳宴，月底琵琶唤旅愁。千载凄凉秋瑟瑟，四弦哀怨水悠悠。天涯我亦飘沦客，泪洒青衫忆胜游。
次浔阳二首·其二
作者：孙蕡
朝代：明

几欲香山寻九老，十年未办草空赀。苍苔石镜应涵月，白社莲花想满池。世外丛林秋似水，天涯迁客鬓成丝。黄芦苦竹湓江岸，独舣扁舟岁晚时。
次黄州
作者：孙蕡
朝代：明

日落放船鹦鹉洲，汉阳烟白树幽幽。江豚数起浪花夕，野鹤一声山木秋。帆影掠云过赤壁，橹声摇月下黄州。何因散发林皋下，得似坡翁烂熳游。
歌风台
作者：孙蕡
朝代：明

汉陵秋树起苍烟，故里高台夕照边。逐鹿洪图今已矣，歌风遗迹尚依然。赤松人去封留后，梦泽云寒狩楚年。可是君王思猛士，青峰和雪暗胡天。
武城
作者：孙蕡
朝代：明

独上荒城野日阴，弦歌千载忆遗音。黄堂皂盖成尘土，何处春风绿绮琴。
武昌别鲁侍仪舍人文浚
作者：孙蕡
朝代：明

啧啧复啧啧，人生交契真罕得。我居翰苑君仪曹，几载相闻不相识。君名早已播南衢，出入金门早奏书。不谓同乘建业水，还来共食武昌鱼。武昌鱼肥春酒好，竟日流连得倾倒。黄鹤楼头叶乱飞，金沙洲上秋将老。狂歌浪谑清致同，看君更有古人风。才如关西杨伯起，性似城东陈孟公。相亲未几还分手，可怜新知乐未久。君随征雁入巴陵，我挂云帆溯川口。归期去去各凄然，今夕星河各一天。秋晚还期来促膝，与君同赋远游篇。
汉祖庙
作者：孙蕡
朝代：明

长陵见说石麟荒，遗庙丹青野水旁。古剑星光时出没，大风云气尚飞扬。三秦宝鼎垂鸿业，万岁英魂恋故乡。莫怪凭高重回首，楚台烟树郁青苍。
江上
作者：孙蕡
朝代：明

江上青枫初着花，客帆和月宿蒹葭。透云疏雨数千点，临水小村三四家。风起渔船依钓石，潮回归雁认平沙。秋怀已向南天尽，又是沧洲阅岁华。
沙门岛四首
作者：孙蕡
朝代：明

忆上銮坡拜紫宸，沾恩曾醉杏园春。空馀姓字传江海，那得新诗泣鬼神。徐韨楼船风信杳，安期瓜枣露华新。等閒鸥鹭休相笑，犹是金莲炬底人。白银堆里涌仙台，岁晚登临亦壮哉。妖蜃吐烟成海市，巨鳌擎石作蓬莱。金蕤翠羽空中见，贝阙珠宫水底开。凯奏北旋应有日，同游俱是济时才。立占沧溟碧玉簪，蜃楼高过百花岩。兴来落笔才无敌，老去从戎力尚堪。诗卷长年留海内，梦魂清夜绕江南。纶音早晚需前席，日望登莱使者骖。沙门沧洲洲上山，九河碣石高巉岩。云来气通巫女峡，月出光映蓝田关。宫前彩凤驾车下，祠底白龙行雨还。浴凫飞鹭沙阳立，疑是青琐晨朝班。
沙门岛四首·其一
作者：孙蕡
朝代：明

忆上銮坡拜紫宸，沾恩曾醉杏园春。空馀姓字传江海，那得新诗泣鬼神。徐韨楼船风信杳，安期瓜枣露华新。等閒鸥鹭休相笑，犹是金莲炬底人。
沙门岛四首·其三
作者：孙蕡
朝代：明

立占沧溟碧玉簪，蜃楼高过百花岩。兴来落笔才无敌，老去从戎力尚堪。诗卷长年留海内，梦魂清夜绕江南。纶音早晚需前席，日望登莱使者骖。
沙门岛四首·其二
作者：孙蕡
朝代：明

白银堆里涌仙台，岁晚登临亦壮哉。妖蜃吐烟成海市，巨鳌擎石作蓬莱。金蕤翠羽空中见，贝阙珠宫水底开。凯奏北旋应有日，同游俱是济时才。
沙门岛四首·其四
作者：孙蕡
朝代：明

沙门沧洲洲上山，九河碣石高巉岩。云来气通巫女峡，月出光映蓝田关。宫前彩凤驾车下，祠底白龙行雨还。浴凫飞鹭沙阳立，疑是青琐晨朝班。
治县事作
作者：孙蕡
朝代：明

讼庭敞公馆，牒诉日纷纷。退食常少暇，吏牍苦长勤。刻木对胥曹，皇华劳远宾。清晨起坐署，日入未解绅。出沐事宴游，聊用散我神。云还幽谷曙，鸟鸣芳树春。信美非久居，欲留嗟无因。逝言谢簪绂，垂纶越水滨。
淮上忆京
作者：孙蕡
朝代：明

去岁兹辰客帝畿，蒋陵西曲雁飞飞。秋风丛菊开芳径，落日浮云满翠微。老去吟边风物改，别来天上故人稀。登临复对青樽酒，醉倚淮山忆禁闱。
淮上思家
作者：孙蕡
朝代：明

正月二月花草芳，水鹅拍拍茭菰塘。卢橘荔枝赤璀璨，鸡头菱角青相将。春光偏向越山好，客路苦阻淮天长。飞鸿不解带愁思，空寄音书还故乡。
淮南赠友
作者：孙蕡
朝代：明

淮水西风吹白蘋，丹枫黄叶总愁人。糕糍已入荆州俗，舴艋何时越水滨。幸有故人同绮席，可无佳句慰芳辰。清吟来拟追韦曲，一笑临风岸葛巾。
清河口
作者：孙蕡
朝代：明

清河黄河相间流，四月五月如九秋。墨云压地箕斗黑，浊浪吐雪鱼龙愁。江河万里杳何极，行役半生犹未休。故园清兴自不浅，此日松竹风飕飕。
渔父词
作者：孙蕡
朝代：明

顺流得鱼易，逆流得鱼难。难易有天定，顺流心所安。网罗疏疏钓曲直，老翁取鱼兼取适。
渡海呈同游
作者：孙蕡
朝代：明

同来文章诸钜公，昔时作宦今从容。不论西蜀与东广，共渡北海期南风。将军锦带佩双虎，左校宝刀藏一龙。明年奏凯答神贶，羽书归奏蓬莱宫。
游丝曲
作者：孙蕡
朝代：明

游丝映户春风荡，雕檐雨挹踟蛛网。春花亦笑绮帐空，故遣飞红入虚幌。青楼夫婿醉忘归，魂梦相寻意转迷。恍似妾心怀旧爱，还如君意恋新栖。绮疏鹦鹉通人语，戏把枇杷掷金羽。含情暗卜无心负，今夜渠侬到家否。游丝罥花风叶叶，吴罗袷薄新寒怯。蜂游亦解钻绮疏，不独房栊出蝴蝶。怀人不为青春过，别有閒愁幽思多。君情妾意俱肠断，旧爱新怜奈尔何。
游罗浮三首
作者：孙蕡
朝代：明

白鹤峰头春暮时，水帘洞口苍庚飞。千林锦树化红雨，百道玉虹穿翠微。神朝帝阙鹤为骑，灵语仙坛霞作衣。坐怜佳致恼魂梦，应觅真人扣息机。四百峰峦列海图，飞云绝顶敞玄都。丹砂五色时光焰，紫翠中天半有无。观里松株皆住鹤，山中竹叶尽成符。铁桥归去寻清赏，烂醉仙人白玉壶。四百峰峦拱御台，蕊珠楼阁倚云开。荔枝花落山鸠语，卢橘子生江燕来。黄野故居羊化石，葛洪丹灶锦为苔。仙游傥遂凌风约，羽服黄冠亦快哉。
游罗浮三首·其一
作者：孙蕡
朝代：明

白鹤峰头春暮时，水帘洞口苍庚飞。千林锦树化红雨，百道玉虹穿翠微。神朝帝阙鹤为骑，灵语仙坛霞作衣。坐怜佳致恼魂梦，应觅真人扣息机。
游罗浮三首·其三
作者：孙蕡
朝代：明

四百峰峦拱御台，蕊珠楼阁倚云开。荔枝花落山鸠语，卢橘子生江燕来。黄野故居羊化石，葛洪丹灶锦为苔。仙游傥遂凌风约，羽服黄冠亦快哉。
游罗浮三首·其二
作者：孙蕡
朝代：明

四百峰峦列海图，飞云绝顶敞玄都。丹砂五色时光焰，紫翠中天半有无。观里松株皆住鹤，山中竹叶尽成符。铁桥归去寻清赏，烂醉仙人白玉壶。
湖州乐
作者：孙蕡
朝代：明

湖州溪水穿城郭，傍水人家起楼阁。春风垂柳绿轩窗，细雨飞花湿帘幕。四月五月南风来，当门处处芰荷开。吴姬画舫小于斛，荡桨出城沿月回。菰蒲浪深迷白纻，有时隔花闻笑语。鲤鱼风起燕飞斜，菱歌声入鸳鸯渚。
湘妃曲
作者：孙蕡
朝代：明

沅江木叶下，洞庭秋水多。湘灵美清夜，隐约倚层阿。冰雪耀玉容，远山敛翠娥。风鬟散香雾，美盼溢回波。明珰结珠佩，绞绡夹素罗。金支色璀璨，翠蕤光荡摩。小环奏玉箫，双成鼓云和。瑶管杂哀怨，清弹间啸歌。妙曲随风扬，馀音泛流霞。林端舞鸾鹄，水际起蛟鼍。问汝何所思，慨叹慕重华。轩车去杳邈，黄陵起嵯峨。汀洲生蘼芜，松柏挂女萝。清涕下洒竹，斓斑隐成花。日暮天气肃，星移岁蹉跎。灵荃不可见，婉娈悲如何。九原傥可作，千载复来过。
溪山小隐
作者：孙蕡
朝代：明

日出景更好，流青入窗户。木落叶上霜，泉添夜来雨。策驴过石桥，傍舟向沙渚。遇此休正期，何须羡簪组。
灵岩寺
作者：孙蕡
朝代：明

屧廊犹记馆娃名，照水荒台草自青。几树芙蓉开水阁，雨馀西子醉初醒。
灵洲
作者：孙蕡
朝代：明

金鳌露背出沧溟，撑拄惟应倩巨灵。坡老留题空断偈，德云种柏满幽庭。天寒怖鸽依江渚，夜静灵鼋听塔经。画舫图书催入觐，庾梅关北树青青。
牡丹后曲
作者：孙蕡
朝代：明

江南三月春未残，虎丘十里横竹阑。茶店门前卖花市，粉气脂香烘牡丹。艳紫新红临绿水，望去人家尽相似。中间小榭出桥头，参差更觉娇无比。山塘荡漾看花回，昨日葳蕤今日开。有钱不肯买归去，留取朝朝暮暮来。
牧羊词
作者：孙蕡
朝代：明

陇羊尾筛筛，山虎毛离离。愿得山虎死，陇羊长自肥。苍茫大化良亦苦，怪底生羊复生虎。
王孙图二首 其一 挟弹
作者：孙蕡
朝代：明

谁拈金弹倚青骢，鞍面开元结束同。好似华清二三月，绿阴笼仗入离宫。
王孙图二首 其二 听鸟
作者：孙蕡
朝代：明

东风驰道直如弦，琪树春阴护马鞯。从幸少年初赐锦，数声啼鸟落花前。
王孙图二首·挟弹
作者：孙蕡
朝代：明

谁拈金弹倚青骢，鞍面开元结束同。好似华清二三月，绿阴笼仗入离宫。东风驰道直如弦，琪树春阴护马鞯。从幸少年初赐锦，数声啼鸟落花前。
班姬怨
作者：孙蕡
朝代：明

燕燕复燕燕，飞来尾涎涎。朝辞乌衣国，暮入昭阳殿。羽毛一何好，似许令侬羡。遂令同辇人，咫尺不相见。新爱易旧欢，物情有迁变。白日尚移光，君恩讵能遍。怀今思独永，感昔泪如线。秋草沿玉阶，流尘满纨扇。纨扇知妾心，携持自障面。时来即所遇，势失贵亦贱。庭树秋风生，无劳匣中怨。
班姬怨
作者：孙蕡
朝代：明
体裁：乐府曲辞

燕燕复燕燕，飞来尾涏涏。朝辞乌衣国，暮入昭阳殿。羽毛一何好，似许令侬羡。遂令同辇人，咫尺不相见。新爱易旧欢，物情有迁变。白日尚移光，君恩讵能遍。怀今思独永，感昔泪如线。秋草沿玉阶，流尘满纨扇。纨扇知妾心，携持自障面。时来即所遇，势失贵亦贱。庭树秋风生，无劳匣中怨。
琪琳夜宿联句一百韵
作者：孙蕡
朝代：明
体裁：五言排律

紫府黄金榜，玄关白玉京。偶寻方外侣，因识静中情。夕景低崇阙，秋光澹列甍。宛闻天籁杳，浑觉世尘清。缥缈群真下，森罗万象呈。勾陈联上界，析木近前荣。竹炫湘川叶，荃扬楚畹英。幡幢行道影，环佩步虚声。桂露蟾光湿，松涛鹤梦惊。古囊缄绿绮，阴壁倚苍精。净几从容凭，佳篇取次赓。奚童髽发秀，仙客氅衣轻。顿使心期旷，从知境界宏。堂因众妙扁，轩以得閒名。宴坐咸嘉会，兴言忆旧盟。丰姿初得睹，怀抱即相倾。友谊芝兰契，文声铁石铮。乡关虽异县，年齿幸同庚。才迈谁能匹，情亲我所兄。长游期楚蜀，任侠拟幽并。雅结南园社，狂为北郭行。山风红叱拨，野日锦繁缨。博带皆时彦，高筵即上卿。柳塘晴睡鸭，杏圃暖啼莺。南内霓裳曲，梁州雁柱筝。风流追谢朓，俊逸到阴铿。刻烛催长句，飞筹促巨觥。欢娱随地有，意气抗霄峥。乐事俄成梦，忧端忽谩生。秦楼丝管歇，越峤鼓鼙兴。培嵝封屯蚁，沧溟吼怒鲸。孤城寻劫火，万姓转饥坑。奔走羞徒步，艰危学避兵。彭衙愁杜甫，战国老侯嬴。袖贮生毛刺，家馀折脚铛。娇婴须橡栗，邻妪遗蔓菁。旧绣裁新褐，寒灯翳短檠。苦心灰一寸，吟鬓雪千茎。养志悲华黍，伤时赋代樱。草玄供寂寞，居素保幽贞。世态何多易，人情实饱更。驽骀先历块，嫫母妒倾城。康瓠迷周鼎，淫哇乱帝韺。含沙丛毒蜮，触气捷飞虻。默处忧心悄，傍观怒目瞠。猛然思奋迅，郁尔困拘狞。旅邸荣枯枕，秋棋黑白枰。正怀三月吊，复有二天帡。左相通书速，群僚倒屣迎。剧谈劳过许，吾道赖遄亨。楚楚红莲幕，团团翠柳营。前茅瞻白羽，后劲拥玄旌。尚想从军乐，深惭待士诚。价酬千里骏，食共五侯鲭。祖逖心何壮，陈琳伎善鸣。闻鸡三尺动，倚马万言成。勋业祇如此，行藏莫重评。岛夷新版籍，烟雨旧柴扃。凤历颁洪武，鸿图启大明。包茅输禹贡，卉服奉周正。黄道三台正，苍穹八柱擎。文臣登稷契，武将拜韩彭。恢拓神应助，提封孰敢争。大荒空朔漠，平楚露搀抢。闽土妖氛净，钟陵王气横。隆恩光岳渎，至礼庆宗祊。貔虎分环卫，蛟龙对拱楹。河沉汉后璧，庙列吕公璜。交阯来驯象，雕题进语莺。堪舆欣有戴，师旅遂无征。边翰开华省，名臣秉重衡。远猷咨上士，深惠洽疲氓。自念予生息，于今睹治平。屠羊安返肆，买犊事归耕。栗里山无数，桃源水一泓。垦田先种秫，结屋便诛藑。故作深林隔，还从曲港萦。风萝猿叠叠，云木鸟嘤嘤。径狭交平仲，洲回接杜蘅。断崖攲削铁，悬瀑碎飞琼。冉冉松吹粉，娟娟笋脱绷。草寒愁格磔，沙霁喜鵁鶄。鱼网樵青结，禾船稚子撑。物情俱自得，吾意岂求赢。药裹从堆案，书签或满棚。绳床低窣兀，石鼎小彭脝。隐具家粗足，闲工日计程。梯岩探野蜜，堰水捣香粳。紫斸蹲鸱芋，红收荐蟹橙。缺篱添补竹，荒圃剩移柽。陶令茅柴酒，东坡骨董羹。任真形放浪，坐懒发鬅鬙。更学丹砂诀，长离世网婴。御风求抱朴，缩地候茅盈。绮食青精饭，黄茅紫石瑛。凌虚朝日表，观化睨天精。蠢蠢哀群动，飘飘隘八纮。瑶池传鸟信，缑岭度鸾笙。弱水秋初浅，清都夜正晴。寄言萧羽士，来此共蓬瀛。
琪琳夜宿联句一百韵
作者：孙蕡
朝代：明

紫府黄金榜，玄关白玉京。偶寻方外侣，因识静中情。夕景低崇阙，秋光澹列甍。宛闻天籁杳，浑觉世尘清。缥缈群真下，森罗万象呈。勾陈联上界，析木近前荣。竹炫湘川叶，荃扬楚畹英。幡幢行道影，环佩步虚声。桂露蟾光湿，松涛鹤梦惊。古囊缄绿绮，阴壁倚苍精。净几从容凭，佳篇取次赓。奚童髽发秀，仙客氅衣轻。顿使心期旷，从知境界宏。堂因众妙扁，轩以得閒名。宴坐咸嘉会，兴言忆旧盟。丰姿初得睹，怀抱即相倾。友谊芝兰契，文声铁石铮。乡关虽异县，年齿幸同庚。才迈谁能匹，情亲我所兄。长游期楚蜀，任侠拟幽并。雅结南园社，狂为北郭行。山风红叱拨，野日锦繁缨。博带皆时彦，高筵即上卿。柳塘晴睡鸭，杏圃暖啼莺。南内霓裳曲，梁州雁柱筝。风流追谢脁，俊逸到阴铿。刻烛催长句，飞筹促巨觥。欢娱随地有，意气抗霄峥。乐事俄成梦，忧端忽谩生。秦楼丝管歇，越峤鼓鼙兴。培嵝封屯蚁，沧溟吼怒鲸。孤城寻劫火，万姓转饥坑。奔走羞徒步，艰危学避兵。彭衙愁杜甫，战国老侯嬴。袖贮生毛刺，家馀折脚铛。娇婴须橡栗，邻妪遗蔓菁。旧绣裁新褐，寒灯翳短檠。苦心灰一寸，吟鬓雪千茎。养志悲华黍，伤时赋代樱。草玄供寂寞，居素保幽贞。世态何多易，人情实饱更。驽骀先历块，嫫母妒倾城。康瓠迷周鼎，淫哇乱帝韺。含沙丛毒蜮，触气捷飞虻。默处忧心悄，傍观怒目瞠。猛然思奋迅，郁尔困拘狞。旅邸荣枯枕，秋棋黑白枰。正怀三月吊，复有二天帡。左相通书速，群僚倒屣迎。剧谈劳过许，吾道赖遄亨。楚楚红莲幕，团团翠柳营。前茅瞻白羽，后劲拥玄旌。尚想从军乐，深惭待士诚。价酬千里骏，食共五侯鲭。祖逖心何壮，陈琳伎善鸣。闻鸡三尺动，倚马万言成。勋业祇如此，行藏莫重评。岛夷新版籍，烟雨旧柴扃。凤历颁洪武，鸿图启大明。包茅输禹贡，卉服奉周正。黄道三台正，苍穹八柱擎。文臣登稷契，武将拜韩彭。恢拓神应助，提封孰敢争。大荒空朔漠，平楚露搀抢。闽土妖氛净，钟陵王气横。隆恩光岳渎，至礼庆宗祊。貔虎分环卫，蛟龙对拱楹。河沉汉后璧，庙列吕公璜。交阯来驯象，雕题进语莺。堪舆欣有戴，师旅遂无征。边翰开华省，名臣秉重衡。远猷咨上士，深惠洽疲氓。自念予生息，于今睹治平。屠羊安返肆，买犊事归耕。栗里山无数，桃源水一泓。垦田先种秫，结屋便诛藑。故作深林隔，还从曲港萦。风萝猿叠叠，云木鸟嘤嘤。径狭交平仲，洲回接杜蘅。断崖攲削铁，悬瀑碎飞琼。冉冉松吹粉，娟娟笋脱绷。草寒愁格磔，沙霁喜鵁鶄。鱼网樵青结，禾船稚子撑。物情俱自得，吾意岂求赢。药裹从堆案，书签或满棚。绳床低窣兀，石鼎小彭脝。隐具家粗足，闲工日计程。梯岩探野蜜，堰水捣香粳。紫斸蹲鸱芋，红收荐蟹橙。缺篱添补竹，荒圃剩移柽。陶令茅柴酒，东坡骨董羹。任真形放浪，坐懒发鬅鬙。更学丹砂诀，长离世网婴。御风求抱朴，缩地候茅盈。绮食青精饭，黄茅紫石瑛。凌虚朝日表，观化睨天精。蠢蠢哀群动，飘飘隘八纮。瑶池传鸟信，缑岭度鸾笙。弱水秋初浅，清都夜正晴。寄言萧羽士，来此共蓬瀛。
田家欢
作者：孙蕡
朝代：明

田家养牛如养龙，妻孥望岁长防冬。耕田得暇缚屋茅，编竹著泥防北风。山田不雨水欲涸，田头水车鸣角角。归来夜半犹未眠，新妇悬灯照蚕箔。田家作苦无休时，夏来粜谷春卖丝。无因昨夜到城郭，羡杀狂游轻薄儿。
画梅四首 其一 风
作者：孙蕡
朝代：明

游龙扶风飞上天，明珠万斛争春妍。师雄醉梦飒惊觉，罗浮月堕西湖边。
画梅四首 其三 雪
作者：孙蕡
朝代：明

小国佳人窈窕娘，春风环佩素绡裳。千年独抱灵均怨，夜结明珰献楚王。
画梅四首 其二 烟
作者：孙蕡
朝代：明

梨花香冷月阴阴，青女横陈万玉林。绣箔珠帘人不见，相思无地着春心。
画梅四首 其四 月
作者：孙蕡
朝代：明

仙楼十二敞春风，千树桃花似锦红。瑶水玉娥清宴罢，素鸾归去月明中。
画梅四首·风
作者：孙蕡
朝代：明

游龙扶风飞上天，明珠万斛争春妍。师雄醉梦飒惊觉，罗浮月堕西湖边。梨花香冷月阴阴，青女横陈万玉林。绣箔珠帘人不见，相思无地着春心。小国佳人窈窕娘，春风环佩素绡裳。千年独抱灵均怨，夜结明珰献楚王。仙楼十二敞春风，千树桃花似锦红。瑶水玉娥清宴罢，素鸾归去月明中。
白云山
作者：孙蕡
朝代：明

白云山下春光早，少年冶游风景好。载酒秦佗避暑宫，踏青刘鋹呼鸾道。木棉花落鹧鸪啼，朝汉台前日未西。歌罢美人簪茉莉，饮阑稚子唱铜鞮。繁华往似东流水，昔时少年今老矣。荔子杨梅几度红，柴门寂寂秋风里。
白头吟
作者：孙蕡
朝代：明

妾昔深闺里，风情未尝识。独有如花容，婵娟自怜惜。愿言嫁得同心人，共驾双飞彩鸾翼。君时走马从东来，扬眉吐气万人开。当时鸿雁岂无侣，妾独怜君英俊才。一夕误逾垣，从君共君语。君指松柏枝，岁寒永相许。从君衣锦还故乡，蓬屋萧然但环堵。相守在贫贱，栖栖还共居。自除花压面，起结青罗襦。当垆涤器不知耻，迟君他日乘高车。一朝意气题桥柱，偶上金门见明主。十年词赋发成丝，纵博黄金只如许。才华备供奉，富贵能几何。文园病消渴，憔悴亦已多。金茎瑞露不得赐，起视云汉空星河。不谓羁旅馀，向来聘私室。旧好如尘埃，新情若胶漆。清晨起坐白头吟，哀怨凌天薄云日。哀怨复哀怨，娥眉空自颦。生来见事晚，怨妾不怨君。投珠掷璧不自惜，晚节末路当何云。妾已无复言，于君更何道。愿君与新人，欢爱永相保。莫贪春日兔丝花，亦作秋霜女萝草。妾有青铜镜，蛟螭蟠玉台。自君一为别，弃置生浮埃。志殊心异不在貌，珠帘绣匣宁劳开。案上龙唇琴，冰弦冷将绝。悲来试一弹，不觉泪成血。因君一曲凤求凰，误妾凄凉百年月。浪荡指明月，清光无定时。君心亦如此，中路岂不移。妾心怀冰霜，凛凛君讵知。君心傥有能回日，缺月重圆应可期。
白纻四时词四首
作者：孙蕡
朝代：明

姑苏台上春风和，江花乱落江水波。交疏杨柳绿参差，华筵夜列开绮罗。当筵西施间群娥，朱颜为君起微酡。自拈红牙节清歌，飞花著人思繁多。华月耿耿度斜河，疏星出河夜欲过，乌啼哑哑奈尔何。阊门辇路薰风时，江光潋滟芙蓉披。翠羽霓旌照洲渚，銮舆出游初避暑。西施含颦娇不语，群娥斗起歌白纻，回风舞袖为君举。歌声窈窕一何长，白纻之白白如霜。木瓜花红荔子香，东江月出西江光。银壶酒多乐未央。馆娃宫畔风萧萧，芙蓉陨香杨柳凋。银河影淡乌鹊桥，荧荧双星丽碧霄。美人微醉脸红潮，筵前举袖催玉箫。举歌白纻斗娇娆，越罗楚练风飘飘。此时奉君情欲绝，铜龙夜深宫水咽，银床低转梧桐月。北风吹江日宛宛，江天飞雪帘栊满。美人台上斗腰肢，羽觞流霞照华琯。筵前西施含醉眼，歌停绿水声欲缓。群娥玉环低款款，别宿台前水仙馆。芙蓉帐高锦云暖，侬觉寒宵作那短。
白纻四时词四首·其一
作者：孙蕡
朝代：明

姑苏台上春风和，江花乱落江水波。交疏杨柳绿参差，华筵夜列开绮罗。当筵西施间群娥，朱颜为君起微酡。自拈红牙节清歌，飞花著人思繁多。华月耿耿度斜河，疏星出河夜欲过，乌啼哑哑奈尔何。
白纻四时词四首·其三
作者：孙蕡
朝代：明

馆娃宫畔风萧萧，芙蓉陨香杨柳凋。银河影淡乌鹊桥，荧荧双星丽碧霄。美人微醉脸红潮，筵前举袖催玉箫。举歌白纻斗娇娆，越罗楚练风飘飘。此时奉君情欲绝，铜龙夜深宫水咽，银床低转梧桐月。
白纻四时词四首·其二
作者：孙蕡
朝代：明

阊门辇路薰风时，江光潋滟芙蓉披。翠羽霓旌照洲渚，銮舆出游初避暑。西施含颦娇不语，群娥斗起歌白纻，回风舞袖为君举。歌声窈窕一何长，白纻之白白如霜。木瓜花红荔子香，东江月出西江光。银壶酒多乐未央。
白纻四时词四首·其四
作者：孙蕡
朝代：明

北风吹江日宛宛，江天飞雪帘栊满。美人台上斗腰肢，羽觞流霞照华琯。筵前西施含醉眼，歌停绿水声欲缓。群娥玉环低款款，别宿台前水仙馆。芙蓉帐高锦云暖，侬觉寒宵作那短。
白鹤峰
作者：孙蕡
朝代：明

峰头鹤已去，槛外水空流。明月山间夜，萧萧古木秋。
盐井
作者：孙蕡
朝代：明

寒泓石底莓苔冷，百尺长梯挂残绠。荒山寂寂无飞烟，父老相传古盐井。瀼东瀼西十万家，煮盐射利为生涯。筠筒直下汲清泚，出釜灿白如霜花。太平幸睹烽火息，十万今无二三百。官封此井不敢开，岁岁渝洲买盐食。
石榴词
作者：孙蕡
朝代：明

累垂累垂复累垂，累垂压倒珊瑚枝。西风擘破玳瑁皮，露出数颗珍珠儿。
石潭渔钓
作者：孙蕡
朝代：明

怪石棱层枕碧潭，渔歌谁此日回还。一丝风吹青蓑雨，几度舟横白鹭滩。平浦有盟鸥片片，红尘不到水潺潺。客来莫问严陵事，怕引时名上钓竿。
碌碌行寄保昌县丞童豫
作者：孙蕡
朝代：明

碌碌复碌碌，驰驱半世为斗粟。去年腊尽江左边，今春又驾江南船。家贫每畏别离苦，不知携累还颠连。炎云四月关门道，青泥滑滑杂流潦。黄梅雨里钩辀啼，瘦妻前僵子后倒。君时相见能相怜，自出床头官俸钱。东家蹇驴觅借我，使我枯槁回春妍。贫贱结交常草草，多难逢君识君好。不得与君长周旋，关门长望令人老。
秋江送别
作者：孙蕡
朝代：明

千家城郭远依依，握手离筵话夕晖。碧海云深秋自老，芦花风急雁初飞。客情犹醉千钟酒，书剑谁怜万里归。慈母白头应问信，倚门遥识老莱衣。
秋闺思四首
作者：孙蕡
朝代：明

天上嫦娥也可怜，广寒宫里夜孤眠。早知人世相思苦，不若移居桂树边。凉夜箫声处处过，玉楼高起逼天河。西风瘦尽梧桐叶，添得西窗月影多。壁上斜明翡翠屏，水花零落点秋萤。夜阑院院垂金锁，独立苍苔望帝星。疏棂铁马乱风飘，火冷金凫百和销。怪底芙蓉清漏永，不知何事苦迢迢。
秋闺思四首·其一
作者：孙蕡
朝代：明

天上嫦娥也可怜，广寒宫里夜孤眠。早知人世相思苦，不若移居桂树边。
秋闺思四首·其三
作者：孙蕡
朝代：明

壁上斜明翡翠屏，水花零落点秋萤。夜阑院院垂金锁，独立苍苔望帝星。
秋闺思四首·其二
作者：孙蕡
朝代：明

凉夜箫声处处过，玉楼高起逼天河。西风瘦尽梧桐叶，添得西窗月影多。
秋闺思四首·其四
作者：孙蕡
朝代：明

疏棂铁马乱风飘，火冷金凫百和销。怪底芙蓉清漏永，不知何事苦迢迢。
秋风二首
作者：孙蕡
朝代：明

秋风淅淅吹屏山，汴何之水声潺潺。归云一似宦情薄，飞雁不将乡信还。千峰澹对寂寞景，孤客况栖羁旅间。且可狂歌对樽酒，未须惨戚怀江关。秋风淅淅吹江亭，汴河之柳犹青青。黄姑东渡会七夕，白帝西来朝百灵。初开琪树已云落，远别客愁今未醒。欲写乡书寄南雁，故园万里天冥冥。
秋风二首·其一
作者：孙蕡
朝代：明

秋风淅淅吹屏山，汴何之水声潺潺。归云一似宦情薄，飞雁不将乡信还。千峰澹对寂寞景，孤客况栖羁旅间。且可狂歌对樽酒，未须惨戚怀江关。
秋风二首·其二
作者：孙蕡
朝代：明

秋风淅淅吹江亭，汴河之柳犹青青。黄姑东渡会七夕，白帝西来朝百灵。初开琪树已云落，远别客愁今未醒。欲写乡书寄南雁，故园万里天冥冥。
秋风词三首并序
作者：孙蕡
朝代：明

秋风袅袅天意晶，寒虫唧唧霜露零，白云孤飞雁南征。念君岁阑远游行，长年驱驰竟何成，闺阁盼望空荧荧。哀来伤秋百感生，感极涕泪沾衣缨。何人月高弹鸣筝，繁弦急丝搅离情。银河横天湛空明，哀猿寥寥共凄清。微禽安栖夜不惊，夫君胡为未遑宁。秋风飒飒林木空，吴山楚山千万重，湛湛江水上有枫。念君游行远从戎，不遑宁居走西东，寂寞空闺敞房栊。独宿涕泪沾襟胸，怅望不见忧怔忡。长云遥天叫孤鸿，哀音嗷嗷思无穷。黄姑斜河夜正中，牵牛七襄淡横从，夫君胡为苦匆匆。秋风淅淅庭宇虚，日行南陆露如珠，江空木落芳岁徂。念君远游今何如，别离不得尺素书，妾久悲伤惜居诸。恻恻涕泪盈衣裾，凝思关山倚踟躇。南邻谁家吹笙竽，清声撩人思烦纡。繁星丽天明月孤，城头夜栖白头乌，夫君胡为未宁居。
秋风词三首并序·其一
作者：孙蕡
朝代：明

秋风袅袅天意晶，寒虫唧唧霜露零，白云孤飞雁南征。念君岁阑远游行，长年驱驰竟何成，闺阁盼望空荧荧。哀来伤秋百感生，感极涕泪沾衣缨。何人月高弹鸣筝，繁弦急丝搅离情。银河横天湛空明，哀猿寥寥共凄清。微禽安栖夜不惊，夫君胡为未遑宁。
秋风词三首并序·其三
作者：孙蕡
朝代：明

秋风淅淅庭宇虚，日行南陆露如珠，江空木落芳岁徂。念君远游今何如，别离不得尺素书，妾久悲伤惜居诸。恻恻涕泪盈衣裾，凝思关山倚踟躇。南邻谁家吹笙竽，清声撩人思烦纡。繁星丽天明月孤，城头夜栖白头乌，夫君胡为未宁居。
秋风词三首并序·其二
作者：孙蕡
朝代：明

秋风飒飒林木空，吴山楚山千万重，湛湛江水上有枫。念君游行远从戎，不遑宁居走西东，寂寞空闺敞房栊。独宿涕泪沾襟胸，怅望不见忧怔忡。长云遥天叫孤鸿，哀音嗷嗷思无穷。黄姑斜河夜正中，牵牛七襄淡横从，夫君胡为苦匆匆。
立秋次清江
作者：孙蕡
朝代：明

初见星杓转素商，忽惊灵籁报新凉。云来太华芙蓉白，露满清江杜若黄。绝壁群真迷鹤骑，废城孤剑隐龙光。东还已逐莼羹兴，即倚遥天望帝乡。
紫骝马
作者：孙蕡
朝代：明

紫骝马，黄金羁，妾家夫婿金陵儿。金陵正值繁华时，日与游侠相追随。追随游侠金陵下，长跨金羁紫骝马。赌胜初登蹴鞠场，纵酒还来斗鸡社。越罗楚练照晴空，飞鞚扬鞭去似龙。却转端门回辇路，斜穿夹道过行宫。行宫夹道通三市，长使旁人誇意气。紫陌春融锦绣连，青楼日暮箫笙起。青楼娼女砑罗裙，清歌宛转驻流云。歌阑陌上春风度，舞罢楼前璧月新。陌上楼前相识多，相陪相引屡经过。房栊寂寞交疏里，云鬓妆成奈尔何。
红梅二首
作者：孙蕡
朝代：明

瑶池王母阆风西，夜宴群仙锦绣帏。月落参横天向曙，醉骑丹凤绕湖归。丹青学写寿阳姿，艳杏仙花嫩柳枝。犹记醉邀何水部，淮西歌吹旧台池。
红梅二首·其一
作者：孙蕡
朝代：明

瑶池王母阆风西，夜宴群仙锦绣帏。月落参横天向曙，醉骑丹凤绕湖归。
红梅二首·其二
作者：孙蕡
朝代：明

丹青学写寿阳姿，艳杏仙花嫩柳枝。犹记醉邀何水部，淮西歌吹旧台池。
红菊二首
作者：孙蕡
朝代：明

龙山九日宴斜曛，万朵秋香散彩云。醉岸纶巾对芳物，西风应识旧参军。灵均且莫怨清醒，楚水朝云炫落英。宿酒未平佳节过，西风吹帽最多情。
红菊二首·其一
作者：孙蕡
朝代：明

龙山九日宴斜曛，万朵秋香散彩云。醉岸纶巾对芳物，西风应识旧参军。
红菊二首·其二
作者：孙蕡
朝代：明

灵均且莫怨清醒，楚水朝云炫落英。宿酒未平佳节过，西风吹帽最多情。
织妇词
作者：孙蕡
朝代：明

吴中白纻白如霜，春风入衣兰麝香。二月城南桑叶绿，新蚕初出微于粟。采桑日晏携筐归，夜半悬灯待蚕熟。缫成素丝经上机，两日一匹犹苦迟。织成裁衣与郎著，妾宁辛苦教郎乐。家中贫富谁得知，郎无衣著他人嗤。
绝句口号八首，勿以风雅观峡山寺三首，其三与郑御史李逾国同登时再召赴阙·其一
作者：孙蕡
朝代：明
体裁：七言律诗

峡束沧江万壑雷，梵王楼阁倚天开。山从中宿城边去，水自连州港口来。云叶卷时猿献果，雨花飞处客登台。青鞋未访和光洞，奏赋金门亦壮哉。
罗浮歌寄洛阳李长史仲修
作者：孙蕡
朝代：明

亭亭西樵峰，宛在南海湄。日华丽仙掌，影漾金银池。我昔扁舟恣长往，凌风浩荡烟霞想。寻幽更欲探神奇，复向罗浮事仙赏。仙家三十六洞天，罗浮夐与沧洲连。丹霞射影四山静，群真环佩来翩翩。蕊珠之峰数千丈，君时与我缘萝上。水帘直下飞晴虹，万壑天风度流响。山中刘郎司玉台，仙书授我琅函开。心如明月炯虚照，身与浮云同去来。此时会合那能再，尘土分飞忽三载。我行奏赋登金门，君亦乘轺渡淮海。淮海迢迢烟树深，相思岁晚结愁心。长风万里碧云远，何由一寄还山吟。山中洞房春寂寂，山中之人长叹息。松花酒熟人不归，瑶草春风几回碧。
翠筠轩为源上座题
作者：孙蕡
朝代：明

篁竹本修修，僧房分外幽。祇园栽未合，因地养初稠。苦节头陀行，虚心般若舟。禅馀金粉落，定起箨龙抽。渭叶慈云护，湘枝法雨流。斜穿瘗雁塔，高过讲经楼。色映菩提静，阴连薝卜浮。军持浇记日，山偈刻知秋。挂衲疏萤入，煎茶病鹤愁。个繁教略洗，篱缺更须求。腊纪应同祖，清缘或共修。移床看翠葆，斫汗试银钩。玉版供香积，渔竿拂石头。风幡摇琐碎，月磬和萧飕。阅岁开荒径，寻盟到野鸥。闲门邀蒋诩，精舍候王猷。石上摊棋局，林边列酒瓯。素琴调白雪，彩笔画沧洲。兴与梅花共，心同造物游。更须三内翰，飞锡问扬州。
耕父词
作者：孙蕡
朝代：明

朝耕山下田，暮耕山下田。辛苦食筋力，持此终岁年。耕田得谷岂不乐，但愿年丰莫作恶。
耕牛词
作者：孙蕡
朝代：明

朝出牛亦出，暮归牛亦归。牧牛如种树，贵在不扰之。放牛散食山下草，草香水甜牛易饱。
聊城
作者：孙蕡
朝代：明

雨浥颓墙草翳空，鲁连千载见高风。愁来自撚鸦翎箭，日落登城射断鸿。
聊城见荷二首
作者：孙蕡
朝代：明

疏疏寒绿间天香，细雨微风澹晓妆。忆在古原山县里，寂寥三载负红芳。花不成妆藕未乾，嫩红新叶卷轻寒。官河水落南风小，不似贺家湖上看。
聊城见荷二首·其一
作者：孙蕡
朝代：明

疏疏寒绿间天香，细雨微风澹晓妆。忆在古原山县里，寂寥三载负红芳。
聊城见荷二首·其二
作者：孙蕡
朝代：明

花不成妆藕未乾，嫩红新叶卷轻寒。官河水落南风小，不似贺家湖上看。
至储潭庙留题
作者：孙蕡
朝代：明

五老峰微楚路分，赣滩犹礼洞庭君。行空铁马寒嘶露，带月苍龙夜吼云。琼佩倩谁招帝女，桂浆聊复奠灵氛。清吟寄远成孤绝，思入沧江白雁群。
舞马图
作者：孙蕡
朝代：明

露鬣风鬃锦彩鲜，登床胡旋更翩翩。青骡祇识连云栈，不解衔杯献御筵。
苦寒行
作者：孙蕡
朝代：明

隆冬十二月，四野云气浮。寒日霾夕光，层阴肃幽幽。苦哉离家人，岁晏尚远游。北上太行阪，屈结阻且修。西辕指张掖，东辙望幽州。严风裂短袂，密雪凋敝裘。熊罴啼路隅，鬼火照林陬。车毂陷泥滓，马毛冻飕飗。涉险终日行，薄暮不得休。苦颜带冰悄，涕泪沿眶流。空山绝人烟，野饭依古丘。行囊已罄尽，何以慰旅愁。苦哉离家人，坐念生百忧。
苻坚
作者：孙蕡
朝代：明

战斗争雄国作墟，雠民恨不总为鱼。谁云未得降王长，先向长安为卜居。
范增墓
作者：孙蕡
朝代：明

旧识荆州老将名，秋风此日过佳城。群雄逐鹿留遗迹，稚子求羊入废茔。玉斗有声松雪落，苍精无影石麟横。可怜牢落祥云气，又向芒砀谷口生。
范蠡
作者：孙蕡
朝代：明

已作江湖物外仙，归舟谁遣载婵娟。登楼有客思倾国，几度临风夜不眠。
荆轲
作者：孙蕡
朝代：明

悲歌慷慨发冲冠，上殿披图却胆寒。生劫诅盟缘底事，错将秦政比齐桓。
草书歌赠颜景明隐者
作者：孙蕡
朝代：明

钟王去我忽千岁，字体变怪少复真。虫文鸟迹久不见，尘姿俗态空纷纷。迩来继者谁独步，前有秃张后醉素。词林秘府顷见之，令我啧啧生远慕。君家此本尤清妍，神奇老笔真可传。颓墙败壁霹雳死，枯桧古柏蛟龙缠。秋蛇春蚓未易得，见尔为尔重嗟惜，宝之不翅圭与璧。烦君收取谨护藏，莫遣风雷化真迹。
荔湾渔隐
作者：孙蕡
朝代：明

家住半塘曲，沿回几折湾。门前荔枝熟，屋后钓舟闲。杳邈熊罢兆，空濛虎豹关。如何三里外，便是五湖间。
莲花曲
作者：孙蕡
朝代：明

莲花复莲花，莲花相交加。叶如云鬓偏宜绿，花比妾容还更佳。莲叶莲花相对好，妾容妾鬓愁中老。
落花曲
作者：孙蕡
朝代：明

昨日见花开，今日见花落。花落花开还满枝，人老终无年少时。劝君及时且行乐，莫管花开与花落。
葵花曲
作者：孙蕡
朝代：明

蜀葵花开开复落，黄金满地秋风恶。良人远去不归家，秋风吹落蜀葵花。蜀葵花落开复好，良人不归愁欲老。
蒋陵儿
作者：孙蕡
朝代：明

蒋陵健儿身手捷，青年好游仍好侠。锦衣绣帽彩丝囊，绿鬓葱茏映朱颊。春风二月蒋陵西，柳暗秦淮花满堤。窈袅金鞍摇日出，轻盈紫陌踏花嘶。佳人纨扇和诗赠，上客金瓶带酒携。上客留连正及时，佳人妙舞斗腰肢。舞回璧月当空见，歌罢杨花似雪飞。杨花似雪纷纷落，酣醉人前誇浪谑。自然不分揖金张，况肯低头拜卫霍。意气由来凌七贵，豪华岂必资三略。五侯宅里听啼莺，廷尉门前弹罗雀。扬雄寂寞掩柴扉，草得《玄》成鬓若丝。岁岁年年书阁底，惟应羡杀蒋陵儿。
虹县九日登五女冢五首
作者：孙蕡
朝代：明

又见殊方风物新，宦情羁思两纷纷。楚山南下猿啼树，淮水东来雁拍云。黄菊最怜贫靖节，西风还识旧参军。远游所得都能几，三载柴扉怨鹤群。每爱华颠杜曲翁，登台此日对西风。吟边菊蕊盈头白，醉里茱萸泼眼红。故国音书凭去雁，殊方节物叹飘蓬。风流拟欲追千古，寥落谁怜赋未工。肺气经秋久未平，佳辰酌酒看君倾。雨催黄菊非无意，风落乌纱最有情。仙客此时缑岭上，彩鸾何处玉箫声。逶迟未就丹砂术，俯仰微官愧此生。老去佳辰得几逢，登临此会叹匆匆。云来汴水波光白，日落屏山树杪红。抱病独怜贫子美，休官惟羡老陶翁。遥知弟妹家山里，几向天涯倚断鸿。玉女峰头烟树荒，登临聊得散徜徉。忽惊重九今朝是，却忆三千客路长。冷露馀花偏有色，朔云断雁不成行。宁教醉里逢佳节，且免醒来望故乡。
虹县九日登五女冢五首·其一
作者：孙蕡
朝代：明

又见殊方风物新，宦情羁思两纷纷。楚山南下猿啼树，淮水东来雁拍云。黄菊最怜贫靖节，西风还识旧参军。远游所得都能几，三载柴扉怨鹤群。
虹县九日登五女冢五首·其三
作者：孙蕡
朝代：明

肺气经秋久未平，佳辰酌酒看君倾。雨催黄菊非无意，风落乌纱最有情。仙客此时缑岭上，彩鸾何处玉箫声。逶迟未就丹砂术，俯仰微官愧此生。
虹县九日登五女冢五首·其二
作者：孙蕡
朝代：明

每爱华颠杜曲翁，登台此日对西风。吟边菊蕊盈头白，醉里茱萸泼眼红。故国音书凭去雁，殊方节物叹飘蓬。风流拟欲追千古，寥落谁怜赋未工。
虹县九日登五女冢五首·其五
作者：孙蕡
朝代：明

玉女峰头烟树荒，登临聊得散徜徉。忽惊重九今朝是，却忆三千客路长。冷露馀花偏有色，朔云断雁不成行。宁教醉里逢佳节，且免醒来望故乡。
虹县九日登五女冢五首·其四
作者：孙蕡
朝代：明

老去佳辰得几逢，登临此会叹匆匆。云来汴水波光白，日落屏山树杪红。抱病独怜贫子美，休官惟羡老陶翁。遥知弟妹家山里，几向天涯倚断鸿。
虹县行
作者：孙蕡
朝代：明

虹亭村落如秋花，十里五里方一家。山城县治开草野，草屋低窄旋桑麻。丁男当官应徭役，妇女看家种山麦。汴沟淤塞无稻苗，麦足家家黍为食。野桑养蚕收茧丝，枣根染丝来作衣。秋湖水落莲芡盛，腊月雪深鹑兔肥。岁时浇酒五月暮，但愿开云雨如注。蚕成麦熟官事闲，柳堤人唱桑阴树。
蚕妇词
作者：孙蕡
朝代：明

朝看箔上蚕，暮取茧上丝。丝成给日食，不得身上衣。早知阿家蚕事苦，不若当初学歌舞。
行路难
作者：孙蕡
朝代：明

君不见翟公昔时作廷尉，蝉联宾客填门至。并披缝掖曳长裾，夕振鸣珂昼停骑。峨冠博带称往古，吐气扬眉论当世。交态浑如金石坚，朋情肯数芝兰契。当时意气何豪雄，炙手可热嘘生风。日晏联镳登紫阁，平明骑马出铜龙。只道浮华长若此，谁云生死不相从。一朝官罢成索寞，门外庭前可罗雀。寂寂蓬居向午开，萧萧木叶惊秋落。古来此道今可悲，须知荣悴亦无时。花前且尽一壶酒，世事悠悠侬不知。
行路难
作者：孙蕡
朝代：明

龙门西接昆仑邱，中有一带黄河流。风雷喷薄不可以利涉，鬼浪吐雪龙为愁。我行欲济无方舟，长吟泽畔成久留。暮天摇落对羁客，白石楚楚青枫秋。行路难，岁将夕。灵槎八月秋风生，安得乘之溯空碧。
西塘图为姑苏吴隐君题
作者：孙蕡
朝代：明

放臣海曲怀京华，孤旅天涯念乡国。谁传此意入图画，令我一见三叹息。毗陵野老吴中人，旧与季子曾相亲。太湖三万六千顷，荡漾咫尺阊门云。姑苏台荒烟树绿，下着诗翁数椽屋。凉风洲渚芙蓉开，细雨林园木瓜熟。画船挝鼓海天晴，越女新裁白纻轻。馆娃宫暗暮云合，子夜歌阑春水生。季家风雅谁与比，况是吴兴外孙子。曲几时摊旧赐书，牙签满插前朝史。南来无复少年狂，茅栋低低一炷香。久嫌尘居隘容膝，更置别业开西塘。西塘隐约湖山曲，塘边还种虎邱竹。对酒菰蒲照座明，捲帘鸥鹭当窗浴。此图风致真可人，点染直欲穷天真。平子愁来独长咏，张衡老去谁为邻。吾观季子好风骨，正好还家及秋律。笔床茶灶逐天随，莼菜鲈鱼莫相失。
西岩图·为严彦恭题
作者：孙蕡
朝代：明

欲写沧浪愧不才，画图今喜见君开。峰峦影落寒潭静，欸乃声从返照来。千顷白波龙伯国，百年高兴子陵台。闻君早晚趋金阙，风雨渔矶长绿苔。
西樵山
作者：孙蕡
朝代：明

西樵山势捲飞龙，万里扶桑海色通。日丽锦岩开罨昼，雨馀银渚漾芙蓉。紫河车荫仙人掌，白鹤花明玉女峰。上相朝元鸣玉佩，三城佳气郁葱茏。
西郊秋日
作者：孙蕡
朝代：明

斗柄揭西晨，杪秋天气肃。零落沾野草，惊飙振林木。西畴农务成，勤忙事刈□。岁时乐丰稔，膏泽遍穜稑。思昔游京洛，寒至未成服。弊裘感季子，知贫仰鲍叔。哀乐如流电，抚己心已足。无烦抱龟策，更就詹尹卜。
观海
作者：孙蕡
朝代：明

海上蟠桃冬著花，蓬壶高处敞仙家。天寒雾雨笼鲛室，夜久星辰泊钓槎。神武步莲珠结凤，醉翁题竹墨淋鸦。连鳌未试任公手，欲借前筹纪岁华。
访单孟雄不遇
作者：孙蕡
朝代：明

不见龙滩单孟雄，欲从山藓觅行踪。门前乌桕经霜紫，树杪青霞着日红。蜡屐定过蝴蝶洞，竹门长掩鹧鸪峰。桃花流水仙源近，岁晚渔郎或再逢。
访某附马不遇题壁
作者：孙蕡
朝代：明
体裁：七言绝句

青春附马不还家，公主传宣坐赐茶。十二碧阑春似海，隔窗閒杀碧桃花。
访某驸马不遇题壁
作者：孙蕡
朝代：明

青春驸马不还家，公主传宣坐赐茶。十二碧栏春似海，隔窗闲杀碧桃花。
诃林送赵生留南归
作者：孙蕡
朝代：明

几年烟月共林坰，此日看花入帝城。老我未酬清世念，别君因起故园情。朝廷有道容樗散，献纳无才愧圣明。归去为烦先问信，沧江渔艇白鸥盟。
诸王之国观礼有作
作者：孙蕡
朝代：明

帝子承恩恋九重，应门下诏趣分封。珠旒列拜宸居肃，玉佩随行礼数同。祖训丹书皇有极，天人宝历世无穷。君亲在望频回首，旌旆翩翻鸟隼风。
贫女叹
作者：孙蕡
朝代：明

寒花难为红，贫女难为容。萧条镜中影，寂寞林下风。蛾眉翠黛谁家女，日日东邻教歌舞。
贽左相宣国李公
作者：孙蕡
朝代：明

吾皇神武定山河，上相奇勋盖世多。周室兴王尊吕望，汉朝开国任萧何。形图麟阁威当仰，铭勒燕然耿不磨。胙土分茅延世赏，振振麟趾沐恩波。
贽翰林宋先生诸老
作者：孙蕡
朝代：明

依依野田雀，本在桑榆间。深林荫栖息，卑枝覆羽翰。春风照九垓，阳和德泽宽。翱翔霄汉上，乃得随鸳鸾。群公圭璧才，盛世仕明君。出入金门里，百辟同缤纷。显宦极崇高，下顾念斯文。惠然枉礼遇，揣己愧明恩。际会信有时，感激复何言。斐文谢嘉诲，久敬道弥敦。
赠从弟三首
作者：孙蕡
朝代：明

鸿鹄在陂泽，立志恒不群。独鹤唳九皋，音响常远闻。令器逢盛时，岂将久湮沦。无为秉孤节，甘与巢许邻。青阳播林麓，百卉生光妍。如何空谷资，尚尔霜霰缠。守节抱苦贞，岂不幽且寒。由来松柏性，羞学桃李颜。荆山有良玉，韫此璞石中。玉人雕琢之，始能成圭琮。良玉岂非宝，亦在雕琢功。愿言保令誉，黾勉光五宗。
赠从弟三首·其一
作者：孙蕡
朝代：明

鸿鹄在陂泽，立志恒不群。独鹤唳九皋，音响常远闻。令器逢盛时，岂将久湮沦。无为秉孤节，甘与巢许邻。
赠从弟三首·其三
作者：孙蕡
朝代：明

荆山有良玉，韫此璞石中。玉人雕琢之，始能成圭琮。良玉岂非宝，亦在雕琢功。愿言保令誉，黾勉光五宗。
赠从弟三首·其二
作者：孙蕡
朝代：明

青阳播林麓，百卉生光妍。如何空谷资，尚尔霜霰缠。守节抱苦贞，岂不幽且寒。由来松柏性，羞学桃李颜。
赠关元帅景熙
作者：孙蕡
朝代：明

君在前朝帅东阃，虎符三珠秩二品。辕门裨将悬金章，黄头奴子州县尹。杨仆楼船下濑时，君随左相入京师。端门万钱宴珠履，辇路千花明锦衣。天官宗伯司邦典，藻鉴论君第高选。君言下国羁旅臣，生来好武文笔浅。愿绾铜章佐北征，还来作吏锦官城。宣劳岂言爵高下，贵在晚节完虚名。岁华荏苒容鬓改，朋旧飘零满湖海。星辰霜木馀几人，我与蟾溪老高在。前年佐县淮山阴，今春待诏入词林。比来奉节领祀事，会面错愕惊愁心。郫筒新酒凝寒翠，清夜悬灯共君醉。醉来自起弹鸣筝，一曲清歌数行泪。有歌有酒君莫辞，人生会遇信有时。百年莽莽任所适，不必借箸筹前期。但怜奔波稀会面，此去何时复相见。明朝挂席下瞿塘，我似伯劳君似燕。
赠性空上人
作者：孙蕡
朝代：明

一见清容类远公，六传清派出南宗。已离世相诸方外，犹挂诗名万袖中。龙钵夜珠留海月，虎台秋木啸山风。天游不是长枯寂，舍利神光似火红。
赠成都画者徐文珍
作者：孙蕡
朝代：明

徐郎萧散云月姿，早年读易仍工诗。金门献赋发种种，天随艇子天之涯。黄牛白马瞿塘峡，雨雪萧骚鬓毛飒。冯虚历览更穷搜，眼如饥鹰冻不匝。朅来调笑诸侯门，锦城住屋如住村。撑肠拄腹何所有，银河百折千昆仑。酒狂兴发一挥扫，渺漭云烟塞晴昊。黯入虚无鬼魅怜，光奔霹雳神蛟倒。烟收云散江海空，峰峦错出金芙蓉。恍疑八月十五夜，一叶著我潇湘中。徐郎善画世稀有，同时谁复称妙手。豪家屏幛林壑间，见者嗟吁不容口。我谓徐郎莫自轻，便须濯笔写蓬瀛。图成弱水三万里，与尔翱翔归玉京。
赠杨主簿时为金银闸坝官天台人三首
作者：孙蕡
朝代：明

寥落清时老孟嘉，向风长是整乌纱。西江见说诗无敌，东郡谁怜鬓有华。金坝晚飞湖上雨，巾峰晴漾海门霞。微官未遂青游愿，辜负仙桃几树花。黄河四月动官舟，河上梁山紫翠浮。马颊馀波冲岸断，龙门残雪带星流。熹微曙气乡心远，飒□凉风鬓影秋。遥忆钓鱼洲渚上，几番吟兴付沙鸥。青齐北地寒威盛，四月黄河雪始消。啼鸟落花春寂寂，绿蘋芳芷水迢迢。三千客路迷乡国，四十头颅荷圣朝。此去定酬山野愿，不烦猿鹤更相招。
赠杨主簿时为金银闸坝官天台人三首·其一
作者：孙蕡
朝代：明

寥落清时老孟嘉，向风长是整乌纱。西江见说诗无敌，东郡谁怜鬓有华。金坝晚飞湖上雨，巾峰晴漾海门霞。微官未遂青游愿，辜负仙桃几树花。
赠杨主簿时为金银闸坝官天台人三首·其三
作者：孙蕡
朝代：明

青齐北地寒威盛，四月黄河雪始消。啼鸟落花春寂寂，绿蘋芳芷水迢迢。三千客路迷乡国，四十头颅荷圣朝。此去定酬山野愿，不烦猿鹤更相招。
赠杨主簿时为金银闸坝官天台人三首·其二
作者：孙蕡
朝代：明

黄河四月动官舟，河上梁山紫翠浮。马颊馀波冲岸断，龙门残雪带星流。熹微曙气乡心远，飒□凉风鬓影秋。遥忆钓鱼洲渚上，几番吟兴付沙鸥。
赠留隐士中美
作者：孙蕡
朝代：明

商飙落庭木，芳岁倏巳周。感此流序易，恻恻但怀愁。念我同志友，不得偕宴游。一居玉堂置，一在炎海陬。王道今清平，有才赞鸿猷。谁令抱孤志，坐恋林与邱。
赠皇甫隐士文远
作者：孙蕡
朝代：明

群英济济登庙堂，无复幽人卧空谷。胡为冠带隐廛市，有似山海遗珠玉。先生风度与人殊，面如赪玉仍秃须。侯门不挂一步脚，厌杀人间呫嗫儒。蒋陵白下清溪曲，垂柳疏疏数椽屋。芸窗磊落一万卷，客去自倚风轩读。秦淮买竹起高楼，兴来酌酒楼上头。科头举白乱浮客，胡琴羌笛声啾啾。朋宾自饮还自散，先生醉眠忘早晏。蒲葵巨扇醉不醒，人定钟阑始知饭。沉酣本以陶性灵，有时兀坐还惺惺。屯蒙火足金母啸，卦气白白升黄庭。看君出处有妙策，为人不迁亦不激。随时无怪互隐显，意欲不遣人人识。我作初交沈逸民，卜居遂与先生邻。雪中长趿东郭履，花下时挂渊明巾。生平落落人少喜，先生一见便知己。非因性情酷相似，安得倾倒能如此。居安食饱即为家，山林未必强京华。君不见西湖处士骨已朽，至今惟有寒梅花。
赠端孝思
作者：孙蕡
朝代：明

端郎白皙如冠玉，葩辞丽藻撑满腹。生来未作九品官，声价蚤已惊流俗。阿翁旧日尚书郎，出领方镇专衡湘。掖垣休暇会宾客，冠带楚楚盈华堂。怜君三十犹未娶，却向穷檐守章句。纷华满目何足云，昔者炎门今不遇。杨花三月石城西，翠袖红裙满大堤。良辰欢笑暂行乐，永夜索寞犹孤栖。兴来呼酒秦淮屋，宣州雪梨如碧玉。坐中北客为燕歌，歌得前朝数般曲。看君颜面人中英，暂时逊缩非避名。凤雏未必老丹穴，谢安亦岂忘苍生。玉堂学士龙门叟，日日谈君不容口。振翮青云谅匪遥，与君且尽杯中酒。
赠端孝思文学
作者：孙蕡
朝代：明

庆门昆季总能文，京国长随老使君。休沐东山人似玉，退朝南陌骑如云。金龟换酒犹能忆，玉树临风夐不群。莫向炎门悲往事，词华已足继清芬。
赠虹县颜景明
作者：孙蕡
朝代：明

淮阳老人读《周易》，风吹鬓丝人不识。兴阑移席傍寒梅，双眼如猫对花碧。天风毛骨江海仙，偶来花下同清缘。凌云文采凤凰见，照室丹光龙虎全。清琴调古无人续，且可开樽扫茅屋。胎禽起舞和云谣，山月光于画楼烛。
赠达禄修撰道夫
作者：孙蕡
朝代：明

蓬鬓飘萧洛上翁，金门日日候晨钟。论思入奏天光近，对御题诗烛影红。衣故尚馀当日绣，马寒犹是旧时骢。词华已作青云客，圣代于今雨露浓。
赠高彬
作者：孙蕡
朝代：明

高彬魁梧身七尺，秀眉丰颊盈广额。几年共食越江鱼，此中同作钟陵客。钟陵上国要路津，出门大道连青云。交游脱略旧时辈，拜揖尽是英豪人。小年一字都不识，近日能诗兼读易。看君意志肯如此，世人见者谁不识。平生于我最知己，旅邸浮沉托生死。得钱慷慨即相赠，归家不问妻与子。玉壶美酒桃花春，酣歌每到清夜分。冲人侠气俨郭解，不信穷愁如有神。人生穷达何足道，微名于世须亦早。但怜零落故山云，未得相从逐幽讨。
赠鹤林周玄初尊师
作者：孙蕡
朝代：明

物外逍遥月鼎翁，先生早岁得相从。榴皮画壁成黄鹤，竹叶书符化绿龙。天女时闻苍水佩，世人空拜累珠峰。神游倘遂烟霞约，便解朝衣问赤松。
赠鹤林周玄初尊师
作者：孙蕡
朝代：明
体裁：七言律诗

物外逍遥月鼎翁，先生早岁得相从。榴皮画壁成黄鹤，竹叶书符化绿龙。天女时闻苍水佩，世人空拜蕊珠峰。神游倘遂烟霞约，便解朝衣问赤松。
赠黄观复先生
作者：孙蕡
朝代：明

先生归业西南坞，白发重来避乱离。流水桃花西晋梦，野云晴树盛唐诗。秋池竹影浮书席，午灶茶烟飏鬓丝。同抱遗经老林壑，顾惭何用副明时。
赤壁
作者：孙蕡
朝代：明

百里旌旗蔽楚天，黄龙青雀化炎烟。可怜酾酒临江上，正是孙郎跃马年。
车驾游天界寺应制
作者：孙蕡
朝代：明

车书浑文轨，海岳献嘉祥。皇风载清穆，王度日隆昌。开岁时丰庆，九域会冠裳。璇文星再纪，五色日重光。顺令下宸游，招摇随西行。灵雨浥驰道，条风清太常。万骑罗长云，千官沸鸣珰。翠华旋地轴，黄道辟天阊。绀殿开祇林，金莲灿上方。百灵俨扈跸，龙象肃周行。于时春始和，淑气播青阳。卿云笼羽盖，瑞旭炫虹梁。多士溢词林，侍从参翱翔。玉音闻謦欬，御翰洒琳琅。赓歌详舜训，文思粲尧章。天颜穆以愉，清宴乐未央。愿言敷圣泽，仁风被八荒。
输役萧墙
作者：孙蕡
朝代：明

系组赴乌台，解佩辞禁垣。弛刑许输役，获谴尚承恩。局蹐感明宥，引咎复何言。平明操板筑，日没就徽缠。寒气袭敝裘，重负赪我肩。抚己谅无愧，服勤思盖愆。息杵入屏城，仰瞻东华门。祥风拂左纛，卿云护彤轩。翚凤丽羽翰，飞棱高中天。重关起象魏，光彩一何鲜。百辟罗周行，鸣珂翕锵然。皋夔俨穆肃，董贾来翩翩。白日光昭融，下照宁有偏。微命嗟薄劣，独兹阻周旋。
过三洪
作者：孙蕡
朝代：明

官舟已落三洪口，犹在飞流澒涌间。放棹忽闻过乱石，开窗始觉慰愁颜。云连雪浪瞿塘峡，树隐青泥古剑关。谩有微吟追太白，此身疑谪夜郎还。
过东昌与通守王孟璘话旧
作者：孙蕡
朝代：明

天官曾记共论诗，绿幕茅檐昼景移。花近鬓丝晴冉冉，日明宫锦暖霏霏。黄河水落官舟远，粉署香凝禁漏稀。忽忆旧游霄汉上，不知尘土涴征衣。
过东阿怀雪篷
作者：孙蕡
朝代：明

故人今不见，孤客倩谁怜。事业清时困，名声旧邑传。紫髯风猎猎，纱帽月娟娟。倘遂幽园约，琴樽共晚年。
过吕梁二首
作者：孙蕡
朝代：明

二月三月寒尚饶，上洪下洪春雪消。奔霆出地星火裂，吼浪触石鼋鼍骄。晨昏雾底苍水佩，明灭云中丹凤箫。灵风为我送归棹，故国越海天迢迢。彭城三月风未和，吕梁雪消春水多。浊浪蟠空作飞雨，崩涛薄岸成盘涡。鲛人珠佩影明灭，龙女金支光荡摩。故山云物几时见，迁客此地长经过。
过吕梁二首·其一
作者：孙蕡
朝代：明

二月三月寒尚饶，上洪下洪春雪消。奔霆出地星火裂，吼浪触石鼋鼍骄。晨昏雾底苍水佩，明灭云中丹凤箫。灵风为我送归棹，故国越海天迢迢。
过吕梁二首·其一
作者：孙蕡
朝代：明
体裁：七言律诗

二月三月寒尚饶，上洪下洪春雪消。奔霆出地星火裂，吼浪触石鼋鼍骄。灵风为我送归棹，故国越海天迢迢。
过吕梁二首·其二
作者：孙蕡
朝代：明

彭城三月风未和，吕梁雪消春水多。浊浪蟠空作飞雨，崩涛薄岸成盘涡。鲛人珠佩影明灭，龙女金支光荡摩。故山云物几时见，迁客此地长经过。
过吕梁二首·其二
作者：孙蕡
朝代：明
体裁：七言律诗

彭城三月风未和，吕梁雪消春水多。鲛人珠佩影明灭，龙女金支光荡摩。故山云物几时见，迁客此地长经过。
过扬州二首
作者：孙蕡
朝代：明

江上垂杨覆白蘋，斜阳啼鸟断吟魂。朱楼翠箔金何在，一带寒城锁暮云。垂杨白白折残枝，春尽琼花作雪飞。少日狂游今是梦，竹西歌吹旧台池。
过扬州二首·其一
作者：孙蕡
朝代：明

江上垂杨覆白蘋，斜阳啼鸟断吟魂。朱楼翠箔金何在，一带寒城锁暮云。
过扬州二首·其二
作者：孙蕡
朝代：明

垂杨白白折残枝，春尽琼花作雪飞。少日狂游今是梦，竹西歌吹旧台池。
过扬州怀萧太守惟一二首
作者：孙蕡
朝代：明

不到扬州四五年，凌风台观尚依然。天晴锦树开千叶，雨过琼花耀八仙。杜牧愁来春寂寂，何郎老去月娟娟。风流太守今尘土，谁借缠腰十万钱。二十四桥春水波，东风杨柳客船过。关心往事成陈迹，照眼花枝奈老何。狂客此时全错落，紫骝无状玉盘陀。淡云芳草繁华地，不道游人感慨多。
过扬州怀萧太守惟一二首·其一
作者：孙蕡
朝代：明

不到扬州四五年，凌风台观尚依然。天晴锦树开千叶，雨过琼花耀八仙。杜牧愁来春寂寂，何郎老去月娟娟。风流太守今尘土，谁借缠腰十万钱。
过扬州怀萧太守惟一二首·其二
作者：孙蕡
朝代：明

二十四桥春水波，东风杨柳客船过。关心往事成陈迹，照眼花枝奈老何。狂客此时全错落，紫骝无状玉盘陀。淡云芳草繁华地，不道游人感慨多。
过济南别何方伯
作者：孙蕡
朝代：明

明公清顾情何厚，贱子华年数苦奇。巫峡秋涛停棹日，太行烟雨返轮时。春回槁木阳和盛，雀报金环岁月迟。明发又为千里别，暮途惟有涕沾衣。
过睢宁怀叶知县夷仲
作者：孙蕡
朝代：明

扁舟夜泊睢宁岸，对月临风忆故人。嘉树百年留惠爱，华文几度见清新。高秋旅馆凋青柳，何处柴门敞翠筠。芳岁五湖归棹早，可能同戴紫纶巾。
过瞿塘
作者：孙蕡
朝代：明

我本江湖远游子，扁舟远过瞿塘水。瞿塘八月秋风生，天上猿声落篷底。鬼门关黑路险幽，我行短发寒飕飕。洪涛摇山角井裂，怪石触雪鼋鼍愁。冥搜欲极造化窟，飒爽始可清毛骨。朝冲神女弄珠宫，夜瞰鲛人织绡室。人生哀乐本无端，历此百折生凄酸。桡翻健翅疾于鸟，那敢此地长盘桓。离家江月今三皎，归棹乘流须及早。布帆明日挂回飙，晴滩水落漩涡小。
过荆州
作者：孙蕡
朝代：明

高情长记仲宣楼，醉里临风赋倦游。千载词华人似玉，客船今日过荆州。
过荏平望峄山
作者：孙蕡
朝代：明

邑敝天寒草殒青，授经谁吊伏生灵。巉岩石刻虽奇古，终慊沙邱混鲍腥。
过赤壁
作者：孙蕡
朝代：明

楼橹炎烟旧事非，留题孤壁月斜时。周郎慷慨空横槊，如此江山不赋诗。
过隋宫故址
作者：孙蕡
朝代：明

伊昔隋家全盛年，周陈部曲按三边。端门彻夜笙歌合，琪树经春锦绣缠。经春锦绣何摇漾，别有迷楼九霄上。连拱飞甍次第开，朱帘绣柱森相向。楼中美女花葱茏，写翠图黄映晓空。璧月琼花新态度，临风结绮旧丰容。碧山萤火光于电，更傍沉香山底宴。窈窕清歌来梦儿，轻盈妙舞莲花旋。行乐还来烂熳游，天京移跸望扬州。高起离宫连凤阙，斜穿汴水入龙舟。龙舟锦缆映牙樯，玉箫金管切云长。仙禽自蜕葳蕤羽，野鸟还为鸾凤翔。棹歌杨柳春风晚，扇影芙蓉秋露香。芙蓉秋露香飘玉，台榭俄成走麋鹿。翠华梦断雷塘路，铁马声喧太行麓。辽东浪死鬼啼道，马上夜游谁度曲。燕泥时自落空梁，庭草无人随意绿。繁华堪羡复堪怜，高冢麒麟若个边。古路斜阳悬木末，寒鸦流水绕村前。荒基远对唐陵树，断碣犹存大业年。往事悠悠谁与共，临风为尔一潸然。
过高唐
作者：孙蕡
朝代：明

瘦马嘶春北郭门，郡城茅屋似山村。荒坟肸子雄风在，野曲绵驹旧谱存。霏雾出林销杀气，行云驻彩阁朝昏。千年往事今尘土，寥落幽花酒一尊。
过黄石公祠
作者：孙蕡
朝代：明

尘编寥落千秋事，野客停舟问隐居。烟月高名兴汉后，风云远略避秦馀。赤松仙子依丹室，黄石山精护素书。岁晚圮桥风物改，泥中履迹近何如。
还山行
作者：孙蕡
朝代：明

禽鱼不可友，出就斯人居。迂才忤盛世，复此归敝庐。投迹近逸民，振衣辞高衢。白云绕我屋，清涧循我除。深林挽云轩，松竹郁森疏。贫家何所有，但有琴与书。日暮无人来，浊酒聊自娱。神全虑斯澹，妙得景亦俱。岂不乐守贞，幽抱恒未舒。屯膏违圣训，独善旷仁誉。徘徊望嵩衡，恻恻怀居诸。
送人之南京
作者：孙蕡
朝代：明

知君迢递拜金銮，谁信西风送别难。路入楚天千里外，心随明月五云端。石门干落孤帆远，庾岭秋高白露寒。翰苑若逢相识问，为言还着旧儒冠。
送人还乡
作者：孙蕡
朝代：明

岁晏那堪送独归，石门烟树晚依依。几回客思愁江浦，十幅蒲帆挂夕晖。沽酒乍闻何处笛，问程应为故山薇。到时犹想多幽兴，一乐堂深见舞衣。
送何三元帅北上
作者：孙蕡
朝代：明

春风吹花江水波，江头杨柳绿差差。临歧送别增慷慨，我与何郎情最多。何郎昔年十六七，明珠虎符光照室。锦臂苍鹰掣暮云，青丝白马嘶晴日。此时我作座上宾，星楼月帐长相亲。班超英杰耻投笔，孙楚兀傲犹参军。何郎严亲初入觐，何郎笑解封侯印。鹊血弓弰满壁悬，青门瓜地从人问。今年会晤蒋陵西，烂熳莺花醉欲迷。梧桐叶落凤台曲，杨柳烟笼白下堤。何郎于我情最厚，此别宁堪酌春酒。平原北上路迢迢，白雁南还寄书否。
送何都阃济南省亲至京还广
作者：孙蕡
朝代：明

伊昔关河事征战，君家严君拥方面。君拜元戎领大藩，虎旗耀日光于电。北山之北南河南，鲸波虎垒相巉岩。辕门上日开将阃，白马朱缨银作衔。军中呼卢日向午，锦筵置酒夜击鼓。龙潭降卒解西歌，翁源女儿学东语。有时俘贼珠海头，海门六月如九秋。牙旗挥天虎豹怒，霹雳迸火鱼龙愁。银汉淋漓洗穹昊，严亲入觐承恩早。角巾还第谁最高，君与君家兄弟好。朅来宁亲东入齐，归舟一系蒋陵西。莺花烂熳春如海，歌舞流连醉似泥。蟾溪高彬故部曲，开宴斗门桥下屋。宣州梨子鹅儿黄，吴姬指纤白如玉。酒酣耳热悲故乡，孙蕡在座情更伤。关河北去五千里，目断南天如许长。秦淮水生风似雨，十幅蒲帆醉中举。龙湾江口辞故人，小孤洲北失前侣。知君第宅绕西湖，门对罗浮列画图。梅花白白想犹昨，芦橘青青今有无。三郎今年三十几，平生与蕡最知己。明岁春还若寄书，玉堂华馆西清里。
送刘芳之入蜀
作者：孙蕡
朝代：明

峨眉西上穆陵关，犹似帘栊响佩环。华月高秋沉楚馆，彩云清晓散巫山。鸾衿寄恨今宵永，锦字传情几日还。惆怅风前花落尽，相思惟有泪潸潸。
送友自馀杭归富春
作者：孙蕡
朝代：明

君住西湖已清楚，胡为更忆庄遵渚。归舟昨日凌天风，湖水秋风似秋雨。忆昔狂游载酒行，画船为屋花为城。银筝度曲对豪客，纨扇题诗招小琼。小琼云鬟十八许，自按红牙歌白纻。歌罢流云咽大堤，舞回落月低南浦。高阳酒徒散如云，君亦携书隐富春。侠气未全消野兴，青蓑聊复谢尘氛。富春世外真林壑，不比西湖近城郭。杨柳当门春正深，珊瑚拂袖花初落。英髦岂必老江滨，天上应须有故人。重着羊裘趋凤阙，还将高卧动星文。
送夏仲寅之桐城
作者：孙蕡
朝代：明

山到淮西迤逦平，舒州遥对皖公城。怜君岁晚之官去，似我年时捧檄行。书卷更因为县废，诗篇浑要在朝清。寿阳千载遗祠庙，为捋江萍一荐馨。
送崔振宗
作者：孙蕡
朝代：明

入幕初抛宪郎粟，芙蓉照水摇红玉。鹗书迢递吴山云，孤棹夷犹越江曲。龙江二月千花繁，好客元戎开酒樽。花前岸帻一回首，应识前朝丞相孙。
送张仲庸归陕西
作者：孙蕡
朝代：明

虹亭腊月天欲雪，洪州旅客归心折。秦关远在黄河西，行李萧萧待明发。忆昔长安全盛年，君骑白马锦鞍鞯。五陵花月映红袖，京兆春风摇玉鞭。年光去去如流水，华发栖迟簿书底。却随征雁向南云，三载离家数千里。浮云往事复谁论，近喜天书出午门。垂帘事简得休暇，归访商颜山下村。归歧送君饮君酒，五女峰头握君手，壮君行色百无有。明年二月君到家，寄声为道平安否。
送张典籍讷之官大同经历三首
作者：孙蕡
朝代：明

春风鸣玉下天阶，万里从戎亦快哉。远仗皇威清朔漠，更依云气望蓬莱。参军孙楚登瀛客，草檄陈琳补衮才。边事太平烟火息，柳营羌角为谁哀。边陲见说青烽灭，赞画遥知白羽闲。夜月葡萄毡帐底，春风筚篥柳营间。贾生长是怀金阙，定远安能老玉关。沙漠年年飞羽捷，想随骠骑凯歌还。文章堂上论交日，对榻哦诗白昼长。晴日画帘观水影，暖风罗袂散天香。寻常应制才堪并，四十从戎鬓未苍。春半黄河冰片解，旌麾几日望敦煌。
送张典籍讷之官大同经历三首·其一
作者：孙蕡
朝代：明

春风鸣玉下天阶，万里从戎亦快哉。远仗皇威清朔漠，更依云气望蓬莱。参军孙楚登瀛客，草檄陈琳补衮才。边事太平烟火息，柳营羌角为谁哀。
送张典籍讷之官大同经历三首·其三
作者：孙蕡
朝代：明

文章堂上论交日，对榻哦诗白昼长。晴日画帘观水影，暖风罗袂散天香。寻常应制才堪并，四十从戎鬓未苍。春半黄河冰片解，旌麾几日望敦煌。
送张典籍讷之官大同经历三首·其二
作者：孙蕡
朝代：明

边陲见说青烽灭，赞画遥知白羽闲。夜月葡萄毡帐底，春风筚篥柳营间。贾生长是怀金阙，定远安能老玉关。沙漠年年飞羽捷，想随骠骑凯歌还。
送张翰林孟廉赴山西行军三首
作者：孙蕡
朝代：明

日陪珠履下瀛洲，奏对銮坡最上头。校艺曾闻三献赋，从军喜遇一封侯。辕门羽檄清秋静，奎府文光午夜浮。顾问旧臣多特召，泥金会见出龙楼。汉将防边意气豪，参军行处拥旌旄。云连白雪飞花片，风卷黄沙似海涛。塞曲但闻吹筚篥，人家多自种葡萄。升平见说从戎乐，欲解儒衣问战袍。清时况是金闺老，跃马关河鬓未华。翠柳东门开祖帐，黄河北岸拥高牙。安边羽檄传司马，落帽西风忆孟嘉。万里封侯吾辈事，迟君谈笑靖胡沙。
送张翰林孟廉赴山西行军三首·其一
作者：孙蕡
朝代：明

日陪珠履下瀛洲，奏对銮坡最上头。校艺曾闻三献赋，从军喜遇一封侯。辕门羽檄清秋静，奎府文光午夜浮。顾问旧臣多特召，泥金会见出龙楼。
送张翰林孟廉赴山西行军三首·其三
作者：孙蕡
朝代：明

清时况是金闺老，跃马关河鬓未华。翠柳东门开祖帐，黄河北岸拥高牙。安边羽檄传司马，落帽西风忆孟嘉。万里封侯吾辈事，迟君谈笑靖胡沙。
送张翰林孟廉赴山西行军三首·其二
作者：孙蕡
朝代：明

汉将防边意气豪，参军行处拥旌旄。云连白雪飞花片，风卷黄沙似海涛。塞曲但闻吹筚篥，人家多自种葡萄。升平见说从戎乐，欲解儒衣问战袍。
送林毅寄彭万里参政
作者：孙蕡
朝代：明

闻君作宦山西去，为我持书问故人。青社部符藩屏重，黑头当轴宠光新。中原几载无狼虎，大野清时识凤麟。同侍禁闱今远别，鹧鸪啼杀上林春。
送沈主事起复徐西安知县
作者：孙蕡
朝代：明

年少天官旧考功，马蹄催入未央宫。声名已在云霄上，乡国犹悬涕泪中。辇路繁花明旭日，佳城乔木语天风。传家正欲存忠孝，千古君臣此道同。
送牛应祥都阃
作者：孙蕡
朝代：明

将军淮北分符地，正在隋家古汴河。别馆芙蓉飘绣帽，御堤杨柳映雕戈。强兵戍久通胡语，降虏年深解汉歌。此去看花朝上国，春风天上听鸣珂。
送王给事南还
作者：孙蕡
朝代：明

良时幸一遘，嘉运难再逢。流序若飞电，倏忽岁云终。羡子瑚琏器，林麓隐高踪。适此徵俊彦，奋起惠家邦。观光充上宾，恩礼赫以隆。金门拜给事，百辟肃敬恭。回翔忽敛翼，言归沧海东。昔若云中凤，今若南飞鸿。出处各有道，显晦讵能同。微官惭苟禄，仰首慕清风。文成德亦著，节立道斯崇。愿言秉夙志，永保贞素躬。
送翰林典籍张敏行之官西土
作者：孙蕡
朝代：明

敦煌城下沙如雪，敦煌城头无六月。关西劲卒筑防秋，捷书夜半飞龙楼。九重下诏徵貔虎，推毂上将开都府。黄旗卷日大军行，旄头化石夜有声。敦煌迢迢五千里，十月即渡黄河水。上将翩翩才且雄，平戎不数贰师功。叱咤犹在轮台北，匹马已入渠黎国。左校偏裨晚射雕，倚鞍醉索单于朝。西山黑风吹堕瓦，霜角吹秋塞垣下。太平今见远宣威，君往从戎几日归。幕下文儒兼解武，词林从此耀关西。
送翰林宋先生致仕归金华二十五首
作者：孙蕡
朝代：明

海内才名五十年，圣恩荣许晚归田。金华父老如相问，曾是瀛洲第一仙。新赐宫衣雪色如，归荣况及早春初。公卿祖帐都门外，人道风流似二疏。二十馀年侍禁闱，趋朝常早晚归迟。春坊一掬临分泪，记得垂髫受业时。门生日日侍谈经，独向孙蕡眼尚青。几度背人焚谏草，风灰蝴蝶满中庭。千载班扬亚六经，先生高步续芳声。高丽日本朝王使，长向仙班问姓名。万丈文光北斗悬，清名不独域中传。东夷买得潜溪集，已向扶桑石上镌。头白勋庸列上卿，君王岂是重文名。朝廷礼乐新寰宇，半是先生撰次成。几逆龙鳞进治安，朝回只说圣恩宽。小儒日侍丝纶阁，不得囊中奏稿看。令子内庭书制诰，佳孙复作序班郎。一门三代沾恩泽，更着锦衣归故乡。事业文章满汗青，白头归去世缘轻。双溪水绕苍松下，唯读楞伽一卷经。红鞋金带荔枝花，三品词林内相家。归去山中无个事，瓦瓶春水自煎茶。盖世文章未是雄，真纯卓有古人风。赐金长是沽春酒，醉杀邻家桑苧翁。乞与山童润笔钱，归时正及早春先。玉堂分取薇花树，种在双溪浅水边。玉树芝兰取次成，小孙开岁亦能行。悬灯夜读元朝史，认得前编老祖名。不用黄牛教子孙，为儒三世受君恩。却将视草堂前笔，归去题诗水竹村。山僧野客莫相过，碑板人间刻已多。从此黄庭不须读，自开池水养群鹅。荣归诏许老山坰，火枣交梨养性灵。秘府图书翻阅尽，却从方士借丹经。近欲长参不语禅，水云飞尽月轮圆。惟馀一册龙门子，留与西江学者传。后学无师误少年，在于蕡也更堪怜。联班欲上陈情表，留取先生住讲筵。华发朱颜六秩馀，还乡犹驾软轮车。龙江关吏如相识，应止青牛乞著书。祖考荣封宠数优，君王亲为制词头。临流好起云章阁，高压清风八咏楼。羽衣来自大江西，打得旌阳铁柱碑。闻道珊瑚缠乐石，碧潭清夜老龙嘶。建业钟残禁漏稀，九重天上早朝时。玉堂清署风霜冷，常恐先生入奏迟。凤翥龙飞御制文，人间未见墨花新。恩荣独为词林重，亲向宫门赐老臣。晚出金闺望故乡，芙蓉峰影月苍苍。归途跨得银鞍马，原是天闲小乘黄。
送翰林宋先生致仕归金华二十五首·其一
作者：孙蕡
朝代：明

海内才名五十年，圣恩荣许晚归田。金华父老如相问，曾是瀛洲第一仙。
送翰林宋先生致仕归金华二十五首·其七
作者：孙蕡
朝代：明

头白勋庸列上卿，君王岂是重文名。朝廷礼乐新寰宇，半是先生撰次成。
送翰林宋先生致仕归金华二十五首·其三
作者：孙蕡
朝代：明

二十馀年侍禁闱，趋朝常早晚归迟。春坊一掬临分泪，记得垂髫受业时。
送翰林宋先生致仕归金华二十五首·其九
作者：孙蕡
朝代：明

令子内庭书制诰，佳孙复作序班郎。一门三代沾恩泽，更着锦衣归故乡。
送翰林宋先生致仕归金华二十五首·其二
作者：孙蕡
朝代：明

新赐宫衣雪色如，归荣况及早春初。公卿祖帐都门外，人道风流似二疏。
送翰林宋先生致仕归金华二十五首·其二十
作者：孙蕡
朝代：明

华发朱颜六秩馀，还乡犹驾软轮车。龙江关吏如相识，应止青牛乞著书。
送翰林宋先生致仕归金华二十五首·其二十一
作者：孙蕡
朝代：明

祖考荣封宠数优，君王亲为制词头。临流好起云章阁，高压清风八咏楼。
送翰林宋先生致仕归金华二十五首·其二十三
作者：孙蕡
朝代：明

建业钟残禁漏稀，九重天上早朝时。玉堂清署风霜冷，常恐先生入奏迟。
送翰林宋先生致仕归金华二十五首·其二十二
作者：孙蕡
朝代：明

羽衣来自大江西，打得旌阳铁柱碑。闻道珊瑚缠乐石，碧潭清夜老龙嘶。
送翰林宋先生致仕归金华二十五首·其二十五
作者：孙蕡
朝代：明

晚出金闺望故乡，芙蓉峰影月苍苍。归途跨得银鞍马，原是天闲小乘黄。
送翰林宋先生致仕归金华二十五首·其二十四
作者：孙蕡
朝代：明

凤翥龙飞御制文，人间未见墨花新。恩荣独为词林重，亲向宫门赐老臣。
送翰林宋先生致仕归金华二十五首·其五
作者：孙蕡
朝代：明

千载班扬亚六经，先生高步续芳声。高丽日本朝王使，长向仙班问姓名。
送翰林宋先生致仕归金华二十五首·其八
作者：孙蕡
朝代：明

几逆龙鳞进治安，朝回只说圣恩宽。小儒日侍丝纶阁，不得囊中奏稿看。
送翰林宋先生致仕归金华二十五首·其六
作者：孙蕡
朝代：明

万丈文光北斗悬，清名不独域中传。东夷买得潜溪集，已向扶桑石上镌。
送翰林宋先生致仕归金华二十五首·其十
作者：孙蕡
朝代：明

事业文章满汗青，白头归去世缘轻。双溪水绕苍松下，唯读楞伽一卷经。
送翰林宋先生致仕归金华二十五首·其十一
作者：孙蕡
朝代：明

红鞋金带荔枝花，三品词林内相家。归去山中无个事，瓦瓶春水自煎茶。
送翰林宋先生致仕归金华二十五首·其十七
作者：孙蕡
朝代：明

荣归诏许老山坰，火枣交梨养性灵。秘府图书翻阅尽，却从方士借丹经。
送翰林宋先生致仕归金华二十五首·其十三
作者：孙蕡
朝代：明

乞与山童润笔钱，归时正及早春先。玉堂分取薇花树，种在双溪浅水边。
送翰林宋先生致仕归金华二十五首·其十九
作者：孙蕡
朝代：明

后学无师误少年，在于蕡也更堪怜。联班欲上陈情表，留取先生住讲筵。
送翰林宋先生致仕归金华二十五首·其十二
作者：孙蕡
朝代：明

盖世文章未是雄，真纯卓有古人风。赐金长是沽春酒，醉杀邻家桑苧翁。
送翰林宋先生致仕归金华二十五首·其十五
作者：孙蕡
朝代：明

不用黄牛教子孙，为儒三世受君恩。却将视草堂前笔，归去题诗水竹村。
送翰林宋先生致仕归金华二十五首·其十八
作者：孙蕡
朝代：明

近欲长参不语禅，水云飞尽月轮圆。惟馀一册龙门子，留与西江学者传。
送翰林宋先生致仕归金华二十五首·其十六
作者：孙蕡
朝代：明

山僧野客莫相过，碑板人间刻已多。从此黄庭不须读，自开池水养群鹅。
送翰林宋先生致仕归金华二十五首·其十四
作者：孙蕡
朝代：明

玉树芝兰取次成，小孙开岁亦能行。悬灯夜读元朝史，认得前编老祖名。
送翰林宋先生致仕归金华二十五首·其四
作者：孙蕡
朝代：明

门生日日侍谈经，独向孙蕡眼尚青。几度背人焚谏草，风灰蝴蝶满中庭。
送蔡九节还南安
作者：孙蕡
朝代：明

向年为客怕逢秋，每见春来忆旧游。归梦夜随寒雨急，片帆飞逐大江流。看山有兴还堪写，惜别从来不解愁。斗酒殷勤拚一醉，相思何处却登楼。
送虹县尹陈影明
作者：孙蕡
朝代：明

甲寅三月春欲尽，我来洪州寻吏隐。芳声令誉谁最多，太丘之孙陈大尹。大尹昔是会稽人，文章破的推殊伦。奉天门下拜天子，来作洪州司土臣。文章固自不必道，为官作事仍更好。闾里小民持牒来，抚摩直欲置怀抱。洪州昔日盛繁华，大尹来时一百家。稍辟丘墟攒井里，旋披荆棘树桑麻。桑麻春深满地黑，更掠浮泥种牟麦。接舍鸡鸣桃李场，生氂犬吠藩墙侧。祭社枌榆箫鼓鸣，群农皆醉吏独醒。群农有酒只自饮，相见不揖亦不迎。官清事省无鞭扑，县治门前可罗雀。种柳宁惭目老陶，栽花直欲强潘岳。父老皆言大尹贤，愿留大尹更三年。政成入觐不可住，百里盼望心悁悁。单车就道虹亭曲，卧辙扳辕泪相续。囊里时无刘宠钱，车旁肯挂时苗犊。三年俸米鹤同餐，焦尾琴轻古锦寒。萧然行李可一笑，赢得车中裀面宽。芙蓉花开亦已谢，十月清霜被平野。何因欲去更迟留，父老相看不相舍。黄河近日涨淮流，车到淮阳当换舟。送行父老在平地，蹙额先作风波愁。跨淮浮桥有客路，我教儿男送君去。便从淮右向琅琊，却望丹阳登北固。北固青山连石城，城南之下是天京。仙台浮云树万直，帝里旭日千花明。看花骑马金陵道，金陵行行须及早。知君富贵心淡然，功名得后亦良好。宗伯金门奏美除，政须贤令立高衢。天京到日知安稳，多寄洪州父老书。
送赵宣使之德庆
作者：孙蕡
朝代：明

阿翁高步金鳌背，南郡今留彩凤雏。名姓几年通上国，才华早岁入中书。花明画省诗千首，木落寒滩酒一壶。若到廉州烦借问，故人黄赵近何如。
送都大尹
作者：孙蕡
朝代：明

使君家住馀杭曲，年少狂游事追逐。苏公堤上夜浮舟，越王祠前朝击鞠。馀杭山水绿葱茏，一片西湖照晚空。桂棹影摇桃叶浪，菱歌声彻竹枝风。高阳酒侣动盈席，使君丰仪偏白皙。湖光山色静娟娟，秋月冰壶影相射。折节年来学读书，褒衣章甫逐群儒。已超艺苑时流上，复耻陈编章句拘。年纪今年三十七，风流众中称第一。有才作县宁久劳，铜章绿绶须暂屈。石头艇子泛清秋，晓发金陵信下流。已逐行云经北固，还随轻浪到瓜洲。生来我亦悠悠客，邂逅论文心莫逆。家住江南五千里，送君又过江之北。秋风淅淅江水波，君行我留可奈何。长亭日夕一壶酒，从此关山魂梦多。
送陈御史孟阳之官西河
作者：孙蕡
朝代：明
体裁：七言律诗

几年文墨侍彤闱，妙句曾看对御题。翠柏台前听雨漏，金莲炬底立霜蹄。当时意气青云动，此日凄迟皂帽低。歧路相逢又相别，滦河烟树冷凄凄。
送高文质游杭州
作者：孙蕡
朝代：明

君昔从戎佐南伯，归朝名在骁骑籍。有儿戳枪能跨马，请官得应长番役。繁华三月帝皇州，驰道千花过枣骝。豪侠应怜白日晚，狭斜还作少年游。玉瓶一双和酒络，九陌三衢纵欢谑。白雪猧儿翠毯鲜，石榴裙子春纱薄。今晨告我武林行，一束图书画舸轻。宾客追随白下里，莺花明媚石头城。苏堤雨馀春水长，三高祠下闻渔榜。冷泉濯足乘风归，野寺哀猿共僧往。可怜云水空西湖，画船迩来一只无。沉酣久矣厌流俗，清冷正可娱潜夫。武林旧日豪华国，一一烦君吊遗迹。明朝白马拥波涛，前代铜驼卧荆棘。铜驼翁仲事应非，惟有孤山似去时。君行若过逋仙墓，折取梅花一两枝。
道上作
作者：孙蕡
朝代：明

高林翳当道，莽莽秋向深。回风乱落木，骄阳亦化霖。我行泥涂中，凄厉入我襟。白日晦平陆，玄云生夕阴。归鸟静不飞，暝猿长哀吟。感此时景迈，况将阳月临。不怨行路难，所嗟岁骎寻。悲鸣激楚奏，思苦调南音。钟仪久已死，谁复知此心。
酬王道原
作者：孙蕡
朝代：明

凤池鸳鹭侣，几载此南迁。柳色迎征棹，薇香忆盛年。讼庭栽白蜡，官路到红船。我亦金门客，逢君倍黯然。
采石太白墓三首
作者：孙蕡
朝代：明

蛾眉亭下拢扁舟，曾记王孙旧此游。彩笔题花留御几，锦袍和月泛清秋。仙都缥缈鲸为骑，贝阙空濛蜃起楼。亦有金龟能换酒，不知何处醉荒丘。伊昔开元全盛日，词林供奉被恩光。鸾箫曲奏清平调，宫锦春明七宝床。野鹿衔花人似玉，长鲸吸浪月如霜。来游不见凌风处，迢递青山入夜郎。冠履何年堕世尘，先生元是谪仙人。春云彩笔惊飞燕，暮雨沧江泣石麟。牢落清名元不殁，衰迟大雅竟难陈。翛然我亦狂吟客，思杀风流贺季真。
采石太白墓三首·其一
作者：孙蕡
朝代：明

蛾眉亭下拢扁舟，曾记王孙旧此游。彩笔题花留御几，锦袍和月泛清秋。仙都缥缈鲸为骑，贝阙空濛蜃起楼。亦有金龟能换酒，不知何处醉荒丘。
采石太白墓三首·其三
作者：孙蕡
朝代：明

冠履何年堕世尘，先生元是谪仙人。春云彩笔惊飞燕，暮雨沧江泣石麟。牢落清名元不殁，衰迟大雅竟难陈。翛然我亦狂吟客，思杀风流贺季真。
采石太白墓三首·其二
作者：孙蕡
朝代：明

伊昔开元全盛日，词林供奉被恩光。鸾箫曲奏清平调，宫锦春明七宝床。野鹿衔花人似玉，长鲸吸浪月如霜。来游不见凌风处，迢递青山入夜郎。
采莲曲
作者：孙蕡
朝代：明

江南好采莲，莲叶何田田。鱼戏莲叶下，鸥飞莲叶边。莲叶莲花耀洲渚，桂楫兰桡下长浦。采莲采叶忘采花，隔水停船共君语。君语不还顾，妾心将奈何。回船向明月，月照江水波。江水照妾影，明月知妾情。郎心得似此明月，兼照莲花与莲叶。
采莲词
作者：孙蕡
朝代：明

谁家游冶郎，日日在横塘。只采莲叶绿，不采莲花香。采莲采叶犹自可，怜新弃旧愁杀我。
采菱曲
作者：孙蕡
朝代：明

朝游大堤口，暮泛横塘边。红粉照绿水，自羡还自怜。红妆照水人见好，涉江采菱何可道。
重过林氏别业
作者：孙蕡
朝代：明

曾侍先君访大邱，葛巾投老尚封侯。青筠帘卷风生席，白纻歌残月满舟。兴发共吟鹦鹉赋，酒阑重解鹔鹴裘。传家幸有贤孙子，别业新成似旧游。
重过玄都观
作者：孙蕡
朝代：明

舜台南下敞壶天，春日桃开锦彩鲜。石室丹光长五色，道人神气已千年。龙依羽盖听灵籥，树化凫翁礼太玄。乱后重来风物改，古坛瑶草绿荒烟。
金山寺
作者：孙蕡
朝代：明

玄洲贝阙烂相辉，夹岸人家对敞扉。四壁波涛长触石，孤山花木自成围。横江鹤向扬州去，泛棹僧从建业归。迁客凭阑重回首，蓬莱云气晓熹微。
钟山应制
作者：孙蕡
朝代：明

苍翠巍峨插昊穹，紫金突起大江东。三山避迹投鲸海，五岳齐肩拥帝宫。珠树凤鸾鸣瑞日，宝圻龙虎壮威风。万年圣寿高堪并，常有神人祝华嵩。
铜雀台
作者：孙蕡
朝代：明

阿瞒在时起台殿，宰割山河几征战。赋诗横槊气何雄，卖履分香泪如霰。良辰吉日人自悲，安有繁华非昔时。华容熳舞对松柏，歌笑喧喧知为谁。有歌有舞还尚好，莫怨西风翠蛾老。君不见柏梁废榭无人登，烟草凄凄茂陵道。
长安篇
作者：孙蕡
朝代：明

长安形胜地，京华富才雄。北开左冯翊，南列右扶风。汉道方全盛，象魏何穹窿。逶迤长乐阪，壮丽未央宫。游侠多少年，娇女秀华容。凌云飞甲第，照日辉帘栊。行乐正及时，绮罗绣茏葱。珠叶摇蝉鬓，银鞍被玉骢。千花色炫烂，万柳景昭融。击鞠东门外，斗鸡驰道东。青楼启夕月，瑶筝沸春空。良时逝不留，流连曾有终。且极娱心意，无为虚光风。
长相思
作者：孙蕡
朝代：明

洞庭清秋灏气多，金盘彩月摇碧波。湘灵朱丝奏云和，九疑木落风娑娑。长相思，渺何极。湘山云断湘水深，泪竹年年雨花碧。
闷兴
作者：孙蕡
朝代：明

无柰客愁愀不醒，谁怜新舍在南溟。佳人花底占乌鹊，令弟沙边唤鹡鸰。庾岭南来云漠漠，清江东下雨冥冥。几回吟罢空惆怅，谩对寒梅倒醁醽。
闺中闻子规
作者：孙蕡
朝代：明

交疏日射房栊晓，碧树初闻子规鸟。惊回残梦了无欢，惨切春愁破清悄。独宿何曾下绣帏，宁劳劝我不如归。莺花烂熳江南道，好向游人醉处啼。
闺怨一百二十首·其一
作者：孙蕡
朝代：明

忆初痴小嫁君时，只道长年不暂离。鸳被未寒挥别泪，愁来心事悄谁知。
闺怨一百二十首·其一百
作者：孙蕡
朝代：明
体裁：七言绝句

薄命真成枉嫁郎，嫁来三载守空房。鸣鸠语燕皆求匹，秋菊春兰各自芳。
闺怨一百二十首·其一百一
作者：孙蕡
朝代：明
体裁：七言绝句

翻羡南邻卖酒姬，近来嫁得住家儿。何尝荡着春波性，步步相随不暂离。
闺怨一百二十首·其一百七
作者：孙蕡
朝代：明
体裁：七言绝句

濯锦江边杨柳条，浣纱儿女诧裙腰。子规啼罢春花落，游子青骖万里桥。
闺怨一百二十首·其一百三
作者：孙蕡
朝代：明
体裁：七言绝句

楚水吴山万里馀，两年方见一封书。都来费得鸾笺纸，何处春江无鲤鱼。
闺怨一百二十首·其一百九
作者：孙蕡
朝代：明
体裁：七言绝句

湘江儿女单纻衣，娥皇庙前歌竹枝。春来只会闲相恼，不管人间有别离。
闺怨一百二十首·其一百二
作者：孙蕡
朝代：明
体裁：七言绝句

金屋长年贮阿娇，好教虚度几良宵。寻常未嫁人家女，也向深闺怨寂寥。
闺怨一百二十首·其一百二十
作者：孙蕡
朝代：明
体裁：七言绝句

去年记得打春牛，夫婿归来上翠楼。醉把春泥挥彩笔，引教春色上帘钩。
闺怨一百二十首·其一百五
作者：孙蕡
朝代：明
体裁：七言绝句

洞庭暮雨起春波，翠旆金蕤帝子过。遥想泊舟明月渚，夜深攲枕听云和。
闺怨一百二十首·其一百八
作者：孙蕡
朝代：明
体裁：七言绝句

瞿塘猿声天上哀，白帝城下水如雷。百折漩涡人鲊瓮，莫着郎船八月来。
闺怨一百二十首·其一百六
作者：孙蕡
朝代：明
体裁：七言绝句

放着南来北去舟，江波不住也东流。良人解得西归日，可道相思到白头。
闺怨一百二十首·其一百十
作者：孙蕡
朝代：明
体裁：七言绝句

客程愁雨复愁风，君意怜侬却忘侬。把似相怜不相忘，只消那转马头东。
闺怨一百二十首·其一百十一
作者：孙蕡
朝代：明
体裁：七言绝句

岁岁年年君去家，年年岁岁树开花。年年君去无消息，岁岁花开感物华。
闺怨一百二十首·其一百十七
作者：孙蕡
朝代：明
体裁：七言绝句

春铅数日不曾施，贴翠涂黄只半时。为报小环休写月，且教留着澹双眉。
闺怨一百二十首·其一百十三
作者：孙蕡
朝代：明
体裁：七言绝句

别恨过于别绪浓，背身斜着倚东风。庭前偏是春花树，树树花开枝上红。
闺怨一百二十首·其一百十九
作者：孙蕡
朝代：明
体裁：七言绝句

执手翻成喜极悲，到来呜咽泪沾衣。流光去去不相待，落尽春红君始归。
闺怨一百二十首·其一百十二
作者：孙蕡
朝代：明
体裁：七言绝句

寂寂寥寥纸半张，嗟嗟唧唧泪千行。言言语语空相忆，苦苦频频更寄将。
闺怨一百二十首·其一百十五
作者：孙蕡
朝代：明
体裁：七言绝句

暗卜街头好几回，连连去语道来来。当楼素月明于练，一任房栊彻夜开。
闺怨一百二十首·其一百十八
作者：孙蕡
朝代：明
体裁：七言绝句

相逢错愕喜伤神，临到相亲且未亲。清夜已凉犹秉烛，对君疑是梦中人。
闺怨一百二十首·其一百十六
作者：孙蕡
朝代：明
体裁：七言绝句

灵鹊朝来噪屋山，奚童先背锦囊还。银鞍隐隐穿青柳，珠泪滋滋湿玉颜。
闺怨一百二十首·其一百十四
作者：孙蕡
朝代：明
体裁：七言绝句

对月临风不自由，都缘触景便生愁。春来总是相思夜，夜夜相思月满楼。
闺怨一百二十首·其一百四
作者：孙蕡
朝代：明
体裁：七言绝句

偶弄青梅凭短墙，谁骑白马傍垂杨。撩云泼雨来相扰，不是巫山窈窕娘。
闺怨一百二十首·其七
作者：孙蕡
朝代：明

家住长干白下间，黄头奴子识花颜。欲趁郎船看明月，寒潮惟到小孤还。
闺怨一百二十首·其七十
作者：孙蕡
朝代：明

春宵谁道直千金，妾独愁多思不禁。花月只消长惹恨，管弦惟有更伤心。
闺怨一百二十首·其七十一
作者：孙蕡
朝代：明

昔闻仙客好幽栖，除却清斋醉似泥。生世不谐遭远别，妾身何异太常妻。
闺怨一百二十首·其七十七
作者：孙蕡
朝代：明

绣阁朝来兴颇新，试拈钱卜问归人。花言巧语梁间燕，旧馆新妆镜里尘。
闺怨一百二十首·其七十三
作者：孙蕡
朝代：明

少日双眸炯动人，倚风回顾颊生春。无因暗滴相思泪，减却秋波一半神。
闺怨一百二十首·其七十九
作者：孙蕡
朝代：明

玉臂无人点守宫，戏拈花瓣贴春红。香痕忽被风吹落，彷佛逢君是梦中。
闺怨一百二十首·其七十二
作者：孙蕡
朝代：明

百年夫妇本同心，旧爱新怜梦里深。料得君非题柱客，枉教人赋白头吟。
闺怨一百二十首·其七十五
作者：孙蕡
朝代：明

过眼年光总是愁，嫌春春去泪还流。荷香柳景凄凉夏，月色虫声冷淡秋。
闺怨一百二十首·其七十八
作者：孙蕡
朝代：明

怯雨愁花过一春，娇娆半是女儿身。朝来逐伴斗芳草，门外天风吹倒人。
闺怨一百二十首·其七十六
作者：孙蕡
朝代：明

碧草初看上玉阶，飞花又见点苍苔。年年好景乖人愿，怀抱何时得少开。
闺怨一百二十首·其七十四
作者：孙蕡
朝代：明

午梦惊回是兀谁，阿奴偷撚紫箫吹。寒声未断肠先断，怨曲将成泪已垂。
闺怨一百二十首·其三
作者：孙蕡
朝代：明

别来初种小桃花，艳蕊今成满树霞。辛苦远游成底事，半生赢得负韶华。
闺怨一百二十首·其三十
作者：孙蕡
朝代：明

夜漏沉沉似岁长，小鬟贪睡懒添香。春风莫撼流苏帐，待妾分明梦一场。
闺怨一百二十首·其三十一
作者：孙蕡
朝代：明

接得封书妾自开，分明说与便归来。千回枕上听春雨，几度阶前扫绿苔。
闺怨一百二十首·其三十七
作者：孙蕡
朝代：明

虽缘远别抱忧煎，正合同心到百年。莫学钱塘苏小小，又随人上贩茶船。
闺怨一百二十首·其三十三
作者：孙蕡
朝代：明

压梦春愁懵不醒，忽闻剥啄猛然惊。罗裙旋系开朱户，原是幽禽啄木声。
闺怨一百二十首·其三十九
作者：孙蕡
朝代：明

月斜风细梦初回，日掩重门夜却开。花影乱中人影过，失惊原是小琼来。
闺怨一百二十首·其三十二
作者：孙蕡
朝代：明

不如嫁与弄潮儿，潮去潮来自有时。谁似阿欢无信幸，说归长是误归期。
闺怨一百二十首·其三十五
作者：孙蕡
朝代：明

肠断关山路转迷，房栊风气冷凄凄。几回愁倚高楼望，错认行人到日西。
闺怨一百二十首·其三十八
作者：孙蕡
朝代：明

闻说风涛暗洞庭，只将心事抱神灵。一炉香篆寒星下，学诵莲花妙法经。
闺怨一百二十首·其三十六
作者：孙蕡
朝代：明

灯不成花梦欲阑，素罗衾薄掩春寒。忽闻风响秋千索，夜半仓皇出户看。
闺怨一百二十首·其三十四
作者：孙蕡
朝代：明

旧栽杨柳色毵毵，千里浑忘寄一缄。春雁高飞惟向北，不知游子在江南。
闺怨一百二十首·其九
作者：孙蕡
朝代：明

欲向东风诉别因，四时原自不伤春。薰笼靠着交疏里，婀娜浓花恼杀人。
闺怨一百二十首·其九十
作者：孙蕡
朝代：明

心如金钿只须坚，归早归迟总信天。错听几声檐外鹊，朝朝江口望郎船。
闺怨一百二十首·其九十一
作者：孙蕡
朝代：明

高堂朝夕奉姑嫜，冬里温汤夏扇凉。不是西山春日薄，只抛孤妾亦何妨。
闺怨一百二十首·其九十七
作者：孙蕡
朝代：明

青草湖边日欲西，黄梅雨里鹧鸪啼。江南气候春来恶，莫听寒声助惨凄。
闺怨一百二十首·其九十三
作者：孙蕡
朝代：明

无非祇为隔关山，若个牵缠久未还。二十五程荆楚路，顺流江水霎时间。
闺怨一百二十首·其九十九
作者：孙蕡
朝代：明

远路迢迢水隔天，流光冉冉箭离弦。惟应自筑青阳室，学炼还丹驻少年。
闺怨一百二十首·其九十二
作者：孙蕡
朝代：明

误透单居一味禅，丹光如月静中圆。人间若有蓬莱岛，也合乘风作女仙。
闺怨一百二十首·其九十五
作者：孙蕡
朝代：明

欲扫鸾笺写彩云，惟将心事怨夫君。蜀山花竹湘潭雨，杜宇春深独不闻。
闺怨一百二十首·其九十八
作者：孙蕡
朝代：明

生儿岂免涉江湘，身世无成耻故乡。人事由来多错忤，知君不是故相忘。
闺怨一百二十首·其九十六
作者：孙蕡
朝代：明

婉意柔情似海深，却将离索负光阴。村姝野媪无风致，也解团栾作藁砧。
闺怨一百二十首·其九十四
作者：孙蕡
朝代：明

臂上红丝锦作符，灶前香火玉为炉。无人为起凌烟阁，书作紫姑仙女图。
闺怨一百二十首·其二
作者：孙蕡
朝代：明

都门不去亦何妨，行色匆匆有底忙。欲向碧桃花树底，牵回白马紫游缰。
闺怨一百二十首·其二十
作者：孙蕡
朝代：明

故国园林玉树新，路旁休恋野花春。寻常世上痴儿女，只重黄金不重人。
闺怨一百二十首·其二十一
作者：孙蕡
朝代：明

仙母蟠龙隐玉台，合欢罗带下床开。深房内阁无人到，怎么春风蓦地来。
闺怨一百二十首·其二十七
作者：孙蕡
朝代：明

昨夜裙腰忽褪围，清晨蟢子绕深闺。春来吉兆频频见，定是游人此夕归。
闺怨一百二十首·其二十三
作者：孙蕡
朝代：明

愁寂偏多感物华，春寒故故入窗纱。无端一夜东风起，吹落庭前夜合花。
闺怨一百二十首·其二十九
作者：孙蕡
朝代：明

见说新随蜀客船，乱漩涡里下西川。还闻又向潇湘去，偏是君山有夜猿。
闺怨一百二十首·其二十二
作者：孙蕡
朝代：明

舞女歌儿滟两川，回裙掩面斗婵娟。那堪白马狂游日，正是青楼薄倖年。
闺怨一百二十首·其二十五
作者：孙蕡
朝代：明

薄寒犹可夜藏阄，向晚何堪独倚楼。最是着人添懊恼，海棠枝上月如钩。
闺怨一百二十首·其二十八
作者：孙蕡
朝代：明

试扫双蛾偶便成，容华今日倍分明。缘杨堤上嘶春雨，莫是吾家白马声。
闺怨一百二十首·其二十六
作者：孙蕡
朝代：明

绣线针寒不待拈，金炉香烬亦慵添。月移花影偏当户，风搅游丝故入帘。
闺怨一百二十首·其二十四
作者：孙蕡
朝代：明

谁识沅湘路几千，梦魂夜夜到君边。春光不管愁人恨，故傍枫林叫杜鹃。
闺怨一百二十首·其五
作者：孙蕡
朝代：明

不恨韶光似水流，绿池景色自生愁。门前几树垂杨柳，日日对啼黄栗留。
闺怨一百二十首·其五十
作者：孙蕡
朝代：明

怨女和戎黑水河，玉环埋恨蜀山坡。佳人薄命头头是，比较儿身好几多。
闺怨一百二十首·其五十一
作者：孙蕡
朝代：明

月色花开滚滚来，不容些子暂开怀。杜鹃啼血方停舌，芍药移阴紧上阶。
闺怨一百二十首·其五十七
作者：孙蕡
朝代：明

记得儿孙乐事多，女郎同唱采莲歌。紫骝嘶入落花去，柰此空闺日暮何。
闺怨一百二十首·其五十三
作者：孙蕡
朝代：明

新愁旧恨积如林，欲诉还羞复不禁。安得越禽秦吉了，替人终日道劳心。
闺怨一百二十首·其五十九
作者：孙蕡
朝代：明

为怯琵琶不忍听，龙香拨子暗尘生。东墙怪底春风过，又是邻姬按玉筝。
闺怨一百二十首·其五十二
作者：孙蕡
朝代：明

生来自愧不为儒，敛手逢人念起居。空有一腔离别恨，倩谁修作万言书。
闺怨一百二十首·其五十五
作者：孙蕡
朝代：明

春来道是雨浪浪，却又开门见日光。欲启朱奁看明镜，头风半日不成妆。
闺怨一百二十首·其五十八
作者：孙蕡
朝代：明

过从要与善为邻，况复炎凉世态新。不用为他烦恼得，阿欢原是读书人。
闺怨一百二十首·其五十六
作者：孙蕡
朝代：明

对花谁与掷樗蒲，自倚危阑到日晡。愁里漏声迟欲咽，自倾新水入金壶。
闺怨一百二十首·其五十四
作者：孙蕡
朝代：明

雨态云容恼杀人，虚无似梦复疑真。陈留子建多才思，莫向江皋赋洛神。
闺怨一百二十首·其八
作者：孙蕡
朝代：明

青年几许谩狂游，一种相思两地愁。早晚郎船发扬子，相迎不惮下瓜州。
闺怨一百二十首·其八十
作者：孙蕡
朝代：明

一从君去负芳春，几叹容华误妾身。也似崔徽啼别后，萧条不及巷中人。
闺怨一百二十首·其八十一
作者：孙蕡
朝代：明

供佛清斋折露葵，课经时绕白莲池。云鬟祇欠金刀剪，顿是山庵苦行尼。
闺怨一百二十首·其八十七
作者：孙蕡
朝代：明

枉控朱帘十二钩，一身何用许高楼。桃花流水随郎去，只学渔家住小舟。
闺怨一百二十首·其八十三
作者：孙蕡
朝代：明

夜雨偏伤独睡情，芭蕉点点助寒声。分明隔著窗儿纸，直向心头滴到明。
闺怨一百二十首·其八十九
作者：孙蕡
朝代：明

窗纱云影作梅霖，冷蕊香凝案上琴。几日生疏弦上手，愁来无地著春心。
闺怨一百二十首·其八十二
作者：孙蕡
朝代：明

班姬纨扇奉馀恩，蔡琰胡笳坠虏尘。此命一生如纸薄，好和孤妾是三人。
闺怨一百二十首·其八十五
作者：孙蕡
朝代：明

采桑随伴出城隅，不谓途逢使者车。错把明妆照墟落，赚他驻马久踟蹰。
闺怨一百二十首·其八十八
作者：孙蕡
朝代：明

写得鸾笺数十言，缄成不寄泪如泉。瑶池欲倩西飞鸟，带到湘灵锦瑟边。
闺怨一百二十首·其八十六
作者：孙蕡
朝代：明

年少离家志未坚，闲云剩雨满江天。舟行若过巫山渚，莫向篷窗白昼眠。
闺怨一百二十首·其八十四
作者：孙蕡
朝代：明

村巫市媪莫相过，闻汝深中术数多。心似后园金井水，从来不会起风波。
闺怨一百二十首·其六
作者：孙蕡
朝代：明

一段春愁未易裁，百劳飞去燕飞来。房栊半掩东厢里，几度山樱落复开。
闺怨一百二十首·其六十
作者：孙蕡
朝代：明

细展占书绣阁前，不知速喜定留连。恁谁断得郎归日，愿与金钗当卜钱。
闺怨一百二十首·其六十一
作者：孙蕡
朝代：明

遥天月晕一环红，明日商量定起风。想怕玉娥心绪乱，故教闲住广寒宫。
闺怨一百二十首·其六十七
作者：孙蕡
朝代：明

朱帘落索掉帘钩，日里狂风夜未休。花底过来吹蜡烛，也如人泪一般流。
闺怨一百二十首·其六十三
作者：孙蕡
朝代：明

别意空凭远信传，几回临起复缠延。天长白雁捎将去，只在云南若个边。
闺怨一百二十首·其六十九
作者：孙蕡
朝代：明

便拟招魂诵楚词，何缘生别故迟迟。临风试学巫阳些，偷把鸾钗挂竹枝。
闺怨一百二十首·其六十二
作者：孙蕡
朝代：明

已许红丝绣镜囊，更饶金粉拭清光。镜中神圣知人意，托梦儿家白马郎。
闺怨一百二十首·其六十五
作者：孙蕡
朝代：明

画笼鹦鹉日啁啾，自与离人替说愁。戏掷枇杷打金羽，儿夫去后忆奴否。
闺怨一百二十首·其六十八
作者：孙蕡
朝代：明

愁里飞花一夕空，寸心无柰倩神通。闺闱不省文王易，卦落谁知吉与凶。
闺怨一百二十首·其六十六
作者：孙蕡
朝代：明

世箓文星苦不齐，我辰生处直孤栖。大都离合原关命，错怨车轮与马蹄。
闺怨一百二十首·其六十四
作者：孙蕡
朝代：明

黄昏也待睡些些，月影撩人故故斜。帘幕数重花万叠，愁来只是不能遮。
闺怨一百二十首·其十
作者：孙蕡
朝代：明

新烧铅粉作春红，病扫双蛾淡复浓。宫样云鬟巧妆束，不知愁里为谁容。
闺怨一百二十首·其十一
作者：孙蕡
朝代：明

怨杀联翩白马蹄，远驰夫婿路东西。归来系在垂杨下，踏破春风锦帐泥。
闺怨一百二十首·其十七
作者：孙蕡
朝代：明

别眼愁容片地看，任他尘扑镜中鸾。腰肢不学昭阳舞，那作罗衣日日宽。
闺怨一百二十首·其十三
作者：孙蕡
朝代：明

阿玉双成奉紫姑，自拈香炷礼仙凫。郎骑白马归来日，得及庭花未落无。
闺怨一百二十首·其十九
作者：孙蕡
朝代：明

翠竹阴中栖凤凰，绿萍深处浴鸳鸯。迢迢万里巴江水，比妾春愁分外长。
闺怨一百二十首·其十二
作者：孙蕡
朝代：明

寄语多情燕与莺，莫劳花底弄春声。千吟万啭知何益，空使寒闺梦不成。
闺怨一百二十首·其十五
作者：孙蕡
朝代：明

晚思沉沉倦倚阑，玉箫声歇酒阑珊。澹云还掩初生月，谁护梨花作夜寒。
闺怨一百二十首·其十八
作者：孙蕡
朝代：明

生儿不合住京华，绮陌香衢见百花。云鬓绾成村妇样，只教夫婿学农家。
闺怨一百二十首·其十六
作者：孙蕡
朝代：明

睡到黄昏坐到明，只缘君去没心情。常时欲寄平安字，及至人行写未成。
闺怨一百二十首·其十四
作者：孙蕡
朝代：明

恼杀春山怨子规，风前雨里几凄凄。如何只绕深闺树，不向游人醉处啼。
闺怨一百二十首·其四
作者：孙蕡
朝代：明

小园蝴蝶太愁侬，作对双飞趁晓风。已逐黄蜂过邻屋，还随花片入帘栊。
闺怨一百二十首·其四十
作者：孙蕡
朝代：明

静夜焚香礼玉娥，杏花凉露湿衣罗。幽情不遣旁人解，尽是喃喃细语多。
闺怨一百二十首·其四十一
作者：孙蕡
朝代：明

闲唤飞琼学问禅，缘何于意独悁悁。未酬前世铅华业，来结今生寂寞缘。
闺怨一百二十首·其四十七
作者：孙蕡
朝代：明

莫入襄阳与洛阳，绮罗勾引少年郎。歌楼美酒三千斛，舞榭金钗十二行。
闺怨一百二十首·其四十三
作者：孙蕡
朝代：明

残春寂寞似深秋，风满帘栊月满楼。一撚芳心椰子大，若为装得许多愁。
闺怨一百二十首·其四十九
作者：孙蕡
朝代：明

理得妆成坐少时，泪痕依旧湿胭脂。从今已后无心性，铅粉常抛不要施。
闺怨一百二十首·其四十二
作者：孙蕡
朝代：明

对盘双陆打黄金，挂树朱笼赌百禽。不是爱他延日子，免教提起别时心。
闺怨一百二十首·其四十五
作者：孙蕡
朝代：明

泪似花枝雨点流，愁如江上乱云浮。泪盈方朔三千牍，愁满瞿塘十二楼。
闺怨一百二十首·其四十八
作者：孙蕡
朝代：明

青楼曲谱怨湘娥，半是关山别意多。愁绪春来怕弦索，雪儿休更抱云和。
闺怨一百二十首·其四十六
作者：孙蕡
朝代：明

青青桃李少年时，正好欢娱又别离。直到红颜都去了，却来相对喜成悲。
闺怨一百二十首·其四十四
作者：孙蕡
朝代：明

春云莽莽欲遮天，满眼如云复似烟。明月赶回青障外，长风吹到画堂前。
阙门书所见
作者：孙蕡
朝代：明

隐隐旌旗飐落晖，方山遥望锦城围。平芜一带香尘合，知是诸王射猎归。
阻风雷港
作者：孙蕡
朝代：明

秋霜夜落南港沙，丹枫柿叶如春花。江豚风应九月节，浦口猎猎吹蒹葭。柁公移船出沙尾，蒲帆逆风不得使。斗鸣双橹助咿哑，雁应中流水声起。白头浪里龙气腥，三日不到舒州城。拢船把酒酹河伯，为问澒涌何当平。九华山色长自好，行人一见一回老。
阿娇怨
作者：孙蕡
朝代：明

妾昔初入昭阳时，横云学得内家眉。风鬟雾鬓在君侧，长恃娉婷不自持。侍宴前楼春烂熳，承欢别殿夜逶迤。西凉弦索龙香拨，北苑葡萄金屈卮。一从宠薄恩光歇，长门永巷喧呼绝。斗帐香销豆蔻垂，舞裙宽褪丁香结。熏笼夕倚琐窗雨，罗袜秋凌玉阶月。凄迷梦醒心似灰，零乱忧来涕如雪。横塘浦口大堤边，女伴年年忆采莲。双飞翡翠浑如画，并蒂芙蓉只似仙。傍舍谁吟白华曲，下堂长咏绿衣篇。君恩若许重相惜，缺月清光应再圆。
除夕舟次英德
作者：孙蕡
朝代：明

西清去岁侍群仙，坐候晨钟拱御筵。沧海头颅今四十，彤庭礼乐旧三千。盛寒颇似庚申夜，飘泊还逢癸丑年。明日扁舟江上路，梅花开遍野云边。
除夜
作者：孙蕡
朝代：明
体裁：诗

大地白雪似白沙，游子况复未归家。寒云黯淡暗海曲，春风浩荡来天涯。楚山卢橘渐舒叶，故园枇杷应着花。未得乘船出江口，枯坐旅邸如春蛙。
陪翰林宋承旨游钟山
作者：孙蕡
朝代：明

天上禅关敞薜萝，每缘休沐得经过。云笼梵宇青莲湿，地接皇居紫气多。甘露结花凝木末，醴泉如雨落岩阿。欲陪谢傅金屏约，未解朝簪奈尔何。
集句七言绝句诗
作者：孙蕡
朝代：明

舞衫歌扇旧因缘，万事伤心在眼前。云物不殊乡国异，夭桃窗下背花眠。烟笼寒水月笼沙，谁信流年鬓有华。燕子衔将春色去，梦中犹记咏梅花。青山隐隐水迢迢，客梦都随岁月消。惟有别时今不忘，水边杨柳赤阑桥。杜陵寒食草青青，长诵《金刚般若经》。雨冷云香吊仙客，梦中同蹑凤凰翎。远水寒山石径斜，宫前杨柳寺前花。红颜未老恩先断，莫怨东风当自嗟。与君别约记杭州，山外青山楼外楼。屈指别来今几载，愁心一倍长离忧。旅馆寒灯独不眠，湘波冷浸一枝莲。何时最是思君处，月落乌啼霜满天。欲写愁肠愧不才，依稀犹记妙高台。问馀别恨知多少，巴蜀雪消春水来。紫烟衣上绣春云，一树繁花对古坟。辛苦无欢容不理，半缘修道半缘君。春愁冉冉带馀酲，珍簟银床梦不成。知子远来应有意，酷怜风月为多情。光阴卒卒一飞梭，怨入东风芳草多。旧枕未容春梦断，秦霜楚雨暗相和。身前身后思茫茫，秋菊春兰各吐芳。惭愧情人远相访，为郎憔悴却羞郎。白袷玉郎寄桃叶，金鞍骏马呼小妾。翠眉蝉鬓生别离，南园绿草飞蝴蝶。野棠开尽飘香玉，细柳新蒲为谁绿。忽忽穷愁泥杀人，逢人更唱相思曲。瞿塘嘈嘈十二滩，绕船明月江水寒。欲随郎船看明月，游丝落絮春漫漫。
集句七言绝句诗·其一
作者：孙蕡
朝代：明

舞衫歌扇旧因缘，万事伤心在眼前。云物不殊乡国异，夭桃窗下背花眠。
集句七言绝句诗·其七
作者：孙蕡
朝代：明

旅馆寒灯独不眠，湘波冷浸一枝莲。何时最是思君处，月落乌啼霜满天。
集句七言绝句诗·其三
作者：孙蕡
朝代：明

青山隐隐水迢迢，客梦都随岁月消。惟有别时今不忘，水边杨柳赤阑桥。
集句七言绝句诗·其九
作者：孙蕡
朝代：明

紫烟衣上绣春云，一树繁花对古坟。辛苦无欢容不理，半缘修道半缘君。
集句七言绝句诗·其二
作者：孙蕡
朝代：明

烟笼寒水月笼沙，谁信流年鬓有华。燕子衔将春色去，梦中犹记咏梅花。
集句七言绝句诗·其五
作者：孙蕡
朝代：明

远水寒山石径斜，宫前杨柳寺前花。红颜未老恩先断，莫怨东风当自嗟。
集句七言绝句诗·其八
作者：孙蕡
朝代：明

欲写愁肠愧不才，依稀犹记妙高台。问馀别恨知多少，巴蜀雪消春水来。
集句七言绝句诗·其六
作者：孙蕡
朝代：明

与君别约记杭州，山外青山楼外楼。屈指别来今几载，愁心一倍长离忧。
集句七言绝句诗·其十
作者：孙蕡
朝代：明

春愁冉冉带馀酲，珍簟银床梦不成。知子远来应有意，酷怜风月为多情。
集句七言绝句诗·其十一
作者：孙蕡
朝代：明

光阴卒卒一飞梭，怨入东风芳草多。旧枕未容春梦断，秦霜楚雨暗相和。
集句七言绝句诗·其十三
作者：孙蕡
朝代：明

白袷玉郎寄桃叶，金鞍骏马呼小妾。翠眉蝉鬓生别离，南园绿草飞蝴蝶。
集句七言绝句诗·其十二
作者：孙蕡
朝代：明

身前身后思茫茫，秋菊春兰各吐芳。惭愧情人远相访，为郎憔悴却羞郎。
集句七言绝句诗·其十五
作者：孙蕡
朝代：明

瞿塘嘈嘈十二滩，绕船明月江水寒。欲随郎船看明月，游丝落絮春漫漫。
集句七言绝句诗·其十四
作者：孙蕡
朝代：明

野棠开尽飘香玉，细柳新蒲为谁绿。忽忽穷愁泥杀人，逢人更唱相思曲。
集句七言绝句诗·其四
作者：孙蕡
朝代：明

杜陵寒食草青青，长诵《金刚般若经》。雨冷云香吊仙客，梦中同蹑凤凰翎。
雨中寄友
作者：孙蕡
朝代：明

客有还家梦，空山雨正来。寒生衣袖薄，风急树云开。掩户坐终日，思君重几回。琴边有清兴，能复醉深杯。
鞠歌行
作者：孙蕡
朝代：明

荧荧圃中花，濯濯堤上柳。春日齐敷荣，秋至就衰朽。万物随变化，浮生讵永久。自非彭与聃，谁能长寿考。君看少壮颜，倏忽成老丑。及时当黾勉，迟暮复何有。
项羽庙
作者：孙蕡
朝代：明

武安城郭水光中，云是前王昼绣宫。秦汉寂寥悲霸业，烟霞叱吒想重瞳。金舆已没三秋草，铁马犹嘶午夜风。惆怅夕阳芳草路，一天愁思满江东。
题叶夷仲瞻云轩
作者：孙蕡
朝代：明

天台之山天尺咫，叶侯家住天台里。侯家兄弟联班行，总以才名佐天子。大侯作县多政声，小侯差小亦作丞。乡人聚首作密语，阿堵名门生宁馨。名门宁馨相济楚，大侯好文兼好武。小侯词赋亦惊人，五言七言追乐府。天台本与仙家邻，二侯亦是仙中人。芝兰玉树晓辉映，桃花流水春氤氲。十年分散游梁楚，匆匆高堂日将暮。大侯去家已可怜，小侯在官心更苦。日想严亲鬓已霜，二儿有泪如迸浆。凌风欲借双黄鹄，千里送儿还故乡。乡中何物令侬羡，云去云来千万片。云来桑梓杳莫分，云去乡关隐还见。岂无杨子屋三椽，亦有苏秦二顷田。同居贫贱心亦乐，富贵远别徒悁悁。三椽足以庇风雨，二顷宁当代禾黍。宦游经岁复经年，胡不遄归奈何许。丹阳水通东浙河，侬今欲度水无波。石头艇子无钱买，云去云来奈尔何。
题唐仙方伎图布政徐本所藏
作者：孙蕡
朝代：明

九重春色浮金辇，柳亸雕檐昼阴转。阁门无事简书稀，朝下三郎幸南苑。仗底微风拂赭黄，熏炉别殿送天香。昭容婉娈翠娥黛，内史委蛇宫锦囊。飘飘野老来何许，赐坐从容陪宴语。卦气初生石鼎丹，清风自是蓬壶侣。奚童忽启文书箱，白骡随地走如羊。金华不识紫烟客，那得化石初平方。骊山未起朝元阁，谁遣御前方伎作。招邀青鸟天际来，勾引霓裳月中落。渔阳铁骑战尘生，云栈萦纡路不平。此时安得仙翁术，化作潼关百万兵。
题唐侍仪双鲤轩
作者：孙蕡
朝代：明

唐生昔侍双亲时，当庭日舞如花衣。严亲去世慈母在，孝养足慰无穷悲。唐生今年三十几，慈母高堂尚多祉。养志谁能论八珍，作堂暂寄名双鲤。双鲤双鲤白且鲜，日须二斗新铜钱。宁劳姜妇水中觅，不学王生冰上眠。人生有亲殊可乐，亲馔有鱼尤不恶。娱乐从兹到白头，声名况是登黄阁。我生我生缠百忧，庭帏风木悲清秋。为君援笔赋双鲤，每一读时清涕流。
题四川都府照磨陈庭学小兰雪轩
作者：孙蕡
朝代：明

鲜桃郁李烘锦城，白雪幽兰冷空谷。喧哗绮靡人所羡，君独胡为爱清馥。君方少年富文采，早入西清掌书牍。天官宗伯司铨衡，更佐边神镇巴蜀。开府同专三品印，退食初架三椽屋。既营楚畹栽碧丛，复对天花咏黄竹。春还国香始吐颖，飞霰尚集风轩曲。丹蕤著粉馀嫩红，剑叶堆琼隐新绿。一时芳致正称妙，更与千载相追逐。鲁连节操高摩云，太白丰姿瑩如玉。玉堂学士今太史，壮以词翰盈篇轴。龙鳞篆籀争雪鲜，金薤文章共兰馥。我亦能吟君好事，好买溪藤数千幅。联篇写作清风图，长使虹光贯岩麓。
题四川都府照磨陈庭学小兰雪轩
作者：孙蕡
朝代：明
体裁：古风

鲜桃郁李烘锦城，白雪幽兰冷空谷。喧哗绮靡人所羡，君独胡为爱清馥。君方少年富文采，早入西清掌书牍。天官宗伯司铨衡，更佐边神镇巴蜀。开府同专三品印，退食初架三椽屋。既营楚畹栽碧丛，复对天花咏黄竹。春还国香始吐颖，飞霰尚集风轩曲。丹蕤著粉馀嫩红，剑叶堆琼隐新绿。一时芳致正称妙，更与千载相追逐。鲁连节操高摩云，太白丰姿莹如玉。玉堂学士今太史，壮以词翰盈篇轴。龙鳞篆籀争雪鲜，金薤文章共兰馥。我亦能吟君好事，好买溪藤数千幅。联篇写作清风图，长使虹光贯岩麓。
题堵法曹文明所画匡庐图
作者：孙蕡
朝代：明

墨樵诗翁发垂耳，少年嗜画今老矣。山鸡野鹿是前身，每见青山乐忘死。高堂醉扫匡庐巅，香炉缥缈生紫烟。我来一见似相识，仿佛偃卧彭郎船。小孤鱼肥春酒好，何当举白醉五老，芙蓉倒影月出早。与君同上乐天亭，令人夜唤琵琶听。
题孙典伏可居轩
作者：孙蕡
朝代：明

吾宗孙子云鹤仙，荷衣蕙带神飘然。朝吟屈子远游赋，夜诵庄生秋水篇。五湖风月穷清赏，青雀为舻桂为舫。二女祠前听凤箫，小孤舟北闻渔榜。归来匹马逐嫖姚，环佩锵锵近九霄。承恩日侍金銮殿，卜筑还依朱雀桥。桥头流水清如玉，杨柳青青映书屋。照座虽无鄂渚花，当庭亦种沅湘竹。沅湘竹色报春迟，文玉疏疏只数枝。客去每凭诗作伴，朝回偏与静相宜。卜筑不雕亦不画，厅事门前仅旋马。高题汉篆名可居，君作其中可居者。人生出处本无端，坎止流行信可安。君不见长安甲第连云起，赢得人间图画里。
题廉徵士梦雪舟
作者：孙蕡
朝代：明

廉生心性如野鸥，前生恐是王子猷。城居一载困炎热，夜梦泛雪乘扁舟。扁舟一叶凌寒水，更著壶觞箬篷底。鼓枻疑过柳港边，乘潮似出沙洲嘴。月华雪色冰玉同，粼粼万顷涵晴空。虚明上接元气白，皓彩直与银河通。故人山阴无茅屋，何处重寻剡溪曲。惟应赤壁鸣皋仙，夜半横江慰幽独。
题张侍仪贞白独冷轩
作者：孙蕡
朝代：明

留侯之孙琼玉相，翛然夐立洞八荒。颜如梅花开晓芳，曲眉烟霏婉清扬。朗吟碧空古洞章，飘风流铃韵何长。璧月瑩瑩夜未央，天坛万籁鸣清商。归来人间寄徜徉，寒山冱谷开云房。层冰嵯峨照座光，虬龙松桧交青苍。飞廉怒号滕六狂，舞霰不作天花香。四檐银竹声琳琅，山鬼独宿神蛇藏。渔童樵竖冻欲僵，先生兀然方坐忘。虚室生白萃吉祥，金魅不跃龙不骧。华池神水淡汪汪，开元丹田内炜煌。幽斋无人隙轩窗，云封茶灶笼笔床。故人山阴回酒航，老鹤赤壁愁横江。神游清都朝帝乡，珍珠为楼玉为堂。群真环佩参翱翔，皆骑素麒白凤凰。尘中六月川气黄，我行汗雨如迸浆。桂舟无楫川无梁，安得送我置汝旁。衣之织女青霓裳，酌以西母玻璃觞。顿令烦歊化清凉，毛骨爽飒三千霜。
题张侍仪贞白独冷轩
作者：孙蕡
朝代：明
体裁：古风

留侯之孙琼玉相，翛然夐立洞八荒。颜如梅花开晓芳，曲眉烟霏婉清扬。朗吟碧空古洞章，飘风流铃韵何长。璧月莹莹夜未央，天坛万籁鸣清商。归来人间寄徜徉，寒山冱谷开云房。层冰嵯峨照座光，虬龙松桧交青苍。飞廉怒号滕六狂，舞霰不作天花香。四檐银竹声琳琅，山鬼独宿神蛇藏。渔童樵竖冻欲僵，先生兀然方坐忘。虚室生白萃吉祥，金魅不跃龙不骧。华池神水淡汪汪，开元丹田内炜煌。幽斋无人隙轩窗，云封茶灶笼笔床。故人山阴回酒航，老鹤赤壁愁横江。神游清都朝帝乡，珍珠为楼玉为堂。群真环佩参翱翔，皆骑素麒白凤凰。尘中六月川气黄，我行汗雨如迸浆。桂舟无楫川无梁，安得送我置汝旁。衣之织女青霓裳，酌以西母玻璃觞。顿令烦歊化清凉，毛骨爽飒三千霜。
题昭阳草堂手卷为增城县丞谢英赋
作者：孙蕡
朝代：明

太傅风流一千载，乌衣朱雀今谁在。何时文水见文孙，玉树亭亭继光彩。茅茨还枕小东山，山下银溪玉作湾。不独澄江静如练，金屏想像如花颜。陂塘别墅恣情适，荡漾寒波映空碧。隐隐疑闻躐屐声，青青似带罗裙色。罗裙翠带总相宜，君家兄弟况能诗。细雨蛙声来座席，淡云疏影落涟漪。南陲作郡无复意，那更旁人知许事。讼庭窄狭临溪水，日倩鸥群伴清致。清梦迢迢若个边，鸣蜩初变柳盈园。咏歌未必惭康乐，俊秀真堪比惠连。惠连别来年岁久，梦里知能相见否。且停忆草远生愁，便可巡池酌春酒。伯仲联翩圭组才，声名远播凤凰台，暂时分手何有哉。行当连袂赴青琐，莫学柴桑归去来。
题杨肇初墨菊图
作者：孙蕡
朝代：明

苏郎墨菊真有香，老墨落纸生秋霜。宛然著我三径底，日与野老同徜徉。生平爱画仍爱菊，令人见此二美足。犹疑已是重阳过，寒花疏叶心簇簇。忆昨苏郎画菊时，君家数本方离披。谁云清致不兼得，更对浊酒开东篱。明朝酒醒宾客去，君独沉吟空绕树。绕树还看墨菊图，君家此乐陶家无。
题桃源图
作者：孙蕡
朝代：明

我昔城居困尘土，十年不到青山坞。扁舟夜梦泛沧浪，鼓枻扬舲逐渔父。江岸沿洄落日低，寻源直上武陵溪。逶迤绿水春将晚，烂熳桃花路欲迷。欲迷忽得青山口，仿佛微香露林薮。溪流已尽复潜通，石洞斜穿不知久。地廓川平景旷然，还疑别是一重天。迢遥山径莓苔雨，缥缈人间桑柘烟。遥观但见攒林木，近入茅茨始成簇。居人不改故衣冠，井里犹存旧风俗。风俗依依世上人，皆言来此避强秦。初期暂隐还乡邑，遂尔高居隔世尘。儿孙长大供衣食，男事耕耘女蚕绩。春至桑麻雨露深，岁寒松柏星霜易。东皋北陇恣锄犁，戴胜飞飞布谷啼。傍舍雨晴云外牧，饷田日晏草中归。归来路暗山光灭，妇女缫车声未歇。舴艋仍教稚子撑，渔罾更换溪童结。往来墟落只逍遥，无复州司下叫嚣。社日冬旬会村曲，黄鸡白酒话渔樵。渔樵不识人间世，雨笠烟蓑但容裔。涧水冰融觉候和，庭柯叶落知风厉。问我何为作此来，仙凡迥隔两悠哉。园里青蔬为君摘，瓦盆薄酒为君开。东邻西舍争来聚，相邀具酒犹炊黍。旋除新竹敞南轩，更扫落花开别墅。初闻嬴氏好纷奢，不谓山河属汉家。金雀重来飞灌木，铜驼还去卧烟沙。铜驼金雀何时已，年代不知今半是。世上纷纭日渐过，山中岁月谁能纪。棹开酒醒怅蘧蘧，却向山家对画图。物外烟霞犹仿佛，空中楼阁已模糊。模糊仿佛何由辨，只似当时眼中见。鹤唳松梢露气消，鸡鸣树杪晨光炫。临风抚卷独踟蹰，欲寄桃源父老书。涧户岩扉应未合，笔床茶灶近何如。桃源桃源休莫莫，未必山林秽城郭。车书四海今混同，来享人间太平乐。
题海翁诗卷后
作者：孙蕡
朝代：明

海屋珊瑚几度花，仙筹长为记年华。天晴雾雨笼蛟室，夜冷星辰泊钓槎。巢父诗篇留宇内，严陵名字达皇家。无因一遂神游约，共觅安期枣似瓜。